LA SHRVATSKE 


Izlazi dva puta na mjesec. — Cijena mu je za članove ,M. H.“ 3, za nečlanove 4 K. 


»Brsir. == izdaje ,,Matica Hrvatska“. — Za uredništvo odgovara dr. Ante Radić. m God. I. 


Sadržaj 1. i 2. broju: Dr. Gjuro Arnold: Umjetnost prema znanosti. 


Vi. Klaić: Tko je književnik ? 

Dr. N. Andrić: Zakup hrvatskoga kazališta, 

* .*: ,Mladi“ u hrvatskoj književnosti. 

Prosvjetni Glasnik: Matica Hrvatska. — Društvo Hrvatskih Književnika. — 


Matica Slovenska. — Hrvatsko Kazalište. — Stota godišnjica Gajeva 
i Vrazova rodjenja (1909. i 1910.) — Na Obranu. 


Ispravi! Na str. 13a imadu tri zadnja retka glasiti ovako: ,,,Slovenska Matica“ izda na svoje stroške vsako leto med 


Svojimi publikacijami (torej za vse svoje društvenike) po eno hrvatsko knjigo, ako izda ,Hrvatska Matica“ slično. 


po eno slovensko knjigo“. 

ža godinu 1905 (pefu) izdala je ,,Mafica flrvafiska“ ove knjige: 


. VJENCESLAV NOVAK: ,Zapreke“. Pripoviest iz savremenoga hrvatskoga života. Str. 365. (Nagradjeno 
iz zaklade Adolia Vebera-Tkalčevića za g. 1904.). 


E 

. EVGENIJ KUMIČIĆ: ,Jelkin bosiljak“. Pripoviest iz istarskoga života. Sa studijom: Život i djela Evgenija 
Kumičića od prof. Ch. Šegvića. Str. 253. z 
3. IVAN PERKOVAC: ,Pripoviesti“. — ,lz bojaoga odsjeka“. — S uvodom: Crtice o životu 1. Perkovca od 
dra. Ivana Zahara. Str. 350. 
4. N. A. NEKRASOV: ,Komu je dobro u Rusiji 2“ peag i uvodom o životu i De NA. Nekrasova 
popratio August Harambašić. Str. 176. ' h 
5. A. P. ČEHOV: ,Izabrane pripoviesti“. Preveo i uvodom o životu i djelima A. P. Čehova popratio Martin 


Lovrenčević. Str. 335. 


6. ST. RADIĆ: ,,Savremena Evropa“. Str. 432. (Nagradjeno iz zaklade I. N. grofa Draškovića.) | 

7. ,»Hrvatsko Kolo“. Naučno-književni i umjetnički zbornik ,Matice Hrvatske“. Knjiga-l. 1905. —  Sadržaje 
članke, pripovijesti, pjesme i reprodukcije slika i vajarskih radnja od mnogih hrvatskih književnika i 
umjetnika. 


mE a SLETE 


er Knjiga za god. 1905. ima još u zalihi. Gdje nema povjerenika, mogu se knjige naručiti ravno od Uprave 
oMatice Hrvatske"! u Zagrebu. Godišnja članarina iznaša MF 6 K gm (20 iilira za tovarni list i posebnu otpremu). 
Zakladnici (utemeljitelji) imadu knjige podići kod povjerenika, ili zatražiti od uprave (priloživši 20 filira u markama za tovarni 
list i otpremu) najkašnje do 30. ožujka o. g.; inače ih ne će moći podići do 1. kolovoza. Ovo vrijedi osobito za 
pučke učione. Ukoričene knjige stoje T K 60 #. više. (Taj se višak šalje jedino knjigoveži B. Šobanu u 
Zagreb, Gundulićeva ulica 19.) 


=== Gospoda ,Matičini“ povjerenici, koji još nisu knjiga naručili, umoljavaju se, da to učine što prije; 


a koji su knjige primili, neka izvole poslati novce. 


Mas Povjerenici ,M: H.“, jer su društvu pomagači i stupovi, dobivat će po jedan broj ,GLASA“ kao nužnu vezu 
s,Maticom“ na dar; ostale brojeve, što im se šalju, nastojat će porazdijeliti i naći za njih pretplatnike. "E 

 GLASNANIG 


Izlazi 10. i 25. u mjesecu. oo Cijena mu je za članove 3, za nečlanove 4 K na godinu. 


BR.1.i2. === U ZAGREBU, DNE 25. VELJAČE 1906. === GOD. 


-_ 


Glas Matice Hrvatske. 


K njiževne prilike hrvatske prinudile su odbor ,,Matice Hrvatske“, da izdaje časopis 
, Glas Matice Hrvatske“. 


Zadaća časopisu bit će najprije, da potanko obavješćuje povjerenike, članove 
i prijatelje društvene o svemu, što odbor snuje i radi. Tako će ,G. M. H.“ biti znatna 
dopuna dosadanjemu  ,lzvještaju Matice Hrvatske“. Nadalje će budno paziti na sve, 
što štampa javlja o društvu i njezinu odboru, pa će prema potrebi neispravne vijesti 
ispravljati i čistu istinu ustanovljivati. ' 

,Glas Matice Hrvatske“ bit će dakle prije svega organ samoga društva. Ali 
pored toga zanimat će se za čitavo književno i Kulturno nastojanje u narodu hrvat- 
skom. Uz što točniju bibliografiju obazirat će se na svaku znamenitiju pojavu u 
književnosti zasebnom pravednom ocjenom, te će bez obzira na školu i smjer s naj- 
većom objektivnošću iznositi sve lijepo, dobro i pošteno, gdje ga nadje. Time će 
možda utrti put boljemu poznavanju književnika, a dosljedno i većoj ljubavi medju 
njima. Bit će napokon u njemu i teoretskoga izlaganja o ciljevima, potrebama i sred- 
stvima hrvatske knjige i prosvjete u opće. 

,Glas Matice Hrvatske“ izlazit će dva puta na mjesec, a izaći će ove 1906. 
godine potpuno 24 broja. Stoji za društvene članove 3, a za nečlanove 4 Krune. 
Pretplata se šalje ili preko gg. povjerenika ili ravno ,Upravi Matice Hrvatske“. 


U Zagrebu 8. veljače 1906. 


Odbor ,,Matice Hrvatske“. 


Glas Matice Hrvatske. 


God. 1. Brd.i2. 


Umjetnost prema znanosti. 


Govorio u redovitoj glavnoj skupštini ,Matice Hrvatske“ od 17. prosinca 1905. predsjednik dr. Gjuro Arnold. 


ad je Sokratu u tamnici skoro isteklo vri- 

jeme, gdje je trebalo da iskapi otrovnu 

kupu — poče graditi stihove. Učenicima, 
koji ga pri tom začudjeno gledahu, reče, da ga je 
dajmonion češće putio: neka bi se dao na vilinsku 
umjeću; ali on da je toj umjeći mislio služiti kao 
mudrac. Sad na svrsi života medjutim shvatila ga 
izjedared sumnja: je li pravu umjeću odabrao, pa 
s toga — da udovolji božanskom pozivu — 
slaže u pjesmu tudje ne svoje — jer on da ne 
zna fabulirati. 

Počiva li ta vijest, koju nam je Platon sa- 
čuvao, na zbilji ili pak je tek jedna od bezbrojnih 
legendi, što su ih Grci oko čudesnog starca savili, 
nije ustanovljeno; ali je izvan svake sumnje, da 
ona sadržaje dubok filozofski problem, koji do 
danas nije skinut s dnevnoga reda. Ne radi se 
naime ni o čem neznatnijem nego li je pitanje: 
nijesu li umjetnost i znanost ili ljepota i istina, 
kojima se bave, zapravo istovetni pojmovi. Tko 
se osvrće samo na to, da je istina stvar razuma 
i misli, ljepota pak stvar mašte i čuvstva, može 
na rečeno pitanje lako odgovoriti; nu iko računa 
i s činjenicom, da u otkrivanju istina sudjeluje 
znatno i mašta i čuvstvo, a u prikazivanju ljepote 
opet razum i misao, taj se s odgovorom ne će 
prenagliti. Kako je izvjesnost u tom pogledu 
potrebna navlastito ondje, gdje se kao u ,Matici 
Hrvatskoj“ ide za popularizovanjem i znanstvenih 
i umjetničkih tvorevina, dozvolit ćete, da rečeno 
pitanje poznatom gradjom osvijetlim: ne bi li se 
za stari problem budilo novo zanimanje. 

Kako dakle stoji umjetnost prema znanosti 
ili ljepota prema istini? Da vam dugim historijatom 
.ne dosadjujem, podsjetit ću samo na dvije skraj- 
nosti, oko kojih se samo pitanje kreće. Stari Grci, 
kojima je skladan razvoj duše i tijela bio najviši 
narodni idejal, držahu malo ne općenito, da su 
ljepota i istina istovjetne. Navlastito je ovo 
mišljenje na široko raspreo Platon, za kojim se 
povedoše ne samo sredovječni filozofi, nego manje 
ili više i svi racionaliste i idejaliste novoga vijeka. 
Treba medjutim imati na umu, da je Platon mislio 
nadzemaljsku, idejnu, nipošto zemaljsku, ćutilnu, 
ljepotu. Zazirući od svega, što ćutilima zamje- 
ćujemo, odbijao je primjerice vrijednost glazbe 
više na matematički snošaj zračnih treptaja nego 
li na ćutilno milozvučje. Pravu ljepotu sačinjavala 
je dakle po njemu čista misaona sadržina, koja 
se ćutilima ni ne da zamijetiti. Zato je i pjesnike, 
koji prikazuju izvanje, ćutilima zamjetne pojave, 
gonio iz svoje države. Ovo naglašivanje idejne, 
sadržajne, strane lijepih objekata sačinjava evo 
jednu skrajnost. 


I bez potanje kritike razabrat će jamačno 
svatko, da se glas, boja ili crtež ne dadu svesti 
kako bi racionaliste htjeli — na čisto misaone 
snošaje: pošto već trozvuk sadržaje daleko više 
nego li puki omjer 4:6:5. Kad bi racionaliste 
bili u pravu, ne bi čitav svijet bio drugo no puki 
matematički simbol, snošaji nad bojama ili glaso- 
vima algebarske jednačbe primijenjene na prostorne 
i čujne prilike, sav sjaj i sklad u svijetu — skup 
apstraktnih formula. Bez ćutilne osnove bio bi u 
kratko sav svijet pust i mrtav. 

Drugu skrajnost sačinjava uporno naglašivanje 
oblikovne formalne strane lijepih predmeta, s kojim 
je u svezi i tvrdnja: da ljepota nije istovetna 
s istinom. Ovo mišljenje zastupaju empiričari 
svih boja i svih vjekova, zvali se oni realiste, 
materijaliste ili kako drugačije. Pristaše formalizma 
podsjećaju svakom zgodom, kako se svijetle boje, 
valovite crte ornamenta i mekani glasovi ljudskog 
grla svidjaju i bez obzira na kakvu misao, a 
mutne boje, disonance i tvrdi jezični oblici kako 
nas o sebi vrijedjaju. Ali formalista zaboravlja, da 
se umjetnici rečenim elementarnim efektima ipak 
ne zadovoljavaju, nego pače nastoje, da misaonim 
posredovanjem i ćutilno neugodne dakle mutne 
boje, disonance i tvrdo jezične oblike učine lijepim. 
Kad bi u ostalom ćutilno o sebi moglo vrijediti 
lijepim — moralo bi se to uz vid i sluh priznati 
i drugim ćutilima; dok mi u zbilji sve ćutilno, 
koliko ne služi višoj ideji, smatramo ponajviše 
ružnim. Ovo je skonulo neke iormaliste, da su 
iz pojma ljepote izlučili ćutilno i došli tako do 
tvrdnje: da lijepo sačinjavaju samo čisti oblici 
kao što su jedinstvo u mnoštvu, zakonit poredak 
i podjela elemenata prema simetriji, proporciji i 
euritmiji. Kako je po toj tvrdnji tvar postala 
estetski indiferentnija, a misaona strana nije već 
od prvog početka o ljepoti odlučivala — lebdio 
je čist oblik nad mrtvom tvari i podavao joj čar 
od prilike onako: kao što sunce lebdi nad svim 
ljudima i daje im svjetlo bez obzira na to, jesu 
li pravednici ili grješnici. 

Pita se: koliko ta formalistička teorija vrijedi ? 
Treba priznati, da su pristaše formalizma u pravu, 
kad tvrde znatnost formalnih snošaja po lijepe 
objekte; jer iskustvo dokazuje, da nas se već 
jednostavni geometrijski oblici kao što su isto- 
stran trokut, krug i elipsa milo doimlju. Još više 
to vrijedi za objekte, kod kojih je konstatovan 
zlatni rijez, koji takodjer na formalnim snošajima 
počiva.  Formalne su naravi i metar u poeziji, 
takt u glazbi, piramidalni poredak figura u plastici, 
misli u retorici i drugo. Nu formalisti imadu krivo, 
kad tvrde, da su ti formalni snošaji bez ikakve 

misaone primjese.  Pravilni geometrijski likovi 
bude u nama čuvstvo jednostavnosti, čistoće i 
najmanjeg napora; simetričko poredane i propor- 
cionirane figure čuvstvo skladnoga ravnovjesja i 
sumjernosti; visoki lukovi, kupole i stupovi čuvstvo 
o svladanoj fizičkoj težini, dakle u neku ruku o 
pobjedi duha nad materijom. A sve će ovo biti 
razlog i milju rečenih pojava. Herder pače misli, 
da nam se već ravna crta kao najkraći put med 
dvije tačke svidja s toga, što na neki način pri- 
kazuje očitost, iskrenost i vjernost. 


Još više griješe formaliste, kad oblikovnu 
stranu proglašuju jedinim uvjetom ljepote. Imade 
vrlo mnogo tvorevin4, koje uza svu nepravilnost 
smatramo lijepim. Take je naravi za pravo sve ka- 
rakteristično. Već je biljka ljepša od ledca, jer je 
napustila matematičku pravilnost i teži za slobod- 
nim razvojem ; a što više se uspinjemo u ljestvi 
prirodnih tvorevina, to više se uvjeravamo, da o 
ljepoti njihovoj ne odlučuju toliko stroga i hladna 
pravilnost, koliko odustajanje od normalnoga tipa, 
dakle Zvalitativno značenje njihovo. Pravilna lica 
modnih listova odaju najmanje duha, a kaligrafsko 
pismo najmanje značaja. Od znatnih ljudi tražimo 
i osebit individualitet i osebite originalne crte, koje 
ih od drugih luče. Puka pravilnost vrlo je dosadna. 
Kako monotono zvuči strogo prema mjerilu reci- 
tovana pjesma; kako silno umara govor bez indi- 
vidualnoga naglaska! Zakoni simetrije i proporcije 
sačinjavaju tek okosnicu ljepote, njihova primjena 
zajamčuje ispravnost, akademički i tehnički valjanu 
obradu, ali ne podaju idealna poleta i posvete 
poeziji. Cistina jezika, ispravnost metra i logički 
poredak dijelova. ne čini nikoga pjesnikom baš 
tako: kao što vladanje generalbasom ne čini ni- 
koga glazbenikom, a poznavanje stilova i znanje 
matematike nikoga arhitektom. Sve su to vrline, 
do kojih s nešto truda mogu doći i umjetnički 
nenadareni ljudi. Kod neumrlih djela opažamo 
dapače nerijetko, da griješe protiv zahtjeva pra- 
vilnosti, ali da taj nedostatak nadomještaju du- 
bljinom svoje sadržine. Kadgod pak može i značaj 
umjetničke koncepcije zahtijevati, da se uobičajeni 
putovi i oblici napuste — u kojem slučaju nestaju 
dakako novi stilovi i oblici. 


Napokon govori protiv formalizma još jedna 
pojava, kojoj se u umjetničkim krugovima od 
nekoga vremena kao navlaš pogoduje. Tko naime 
pravu vrijednost umjetničkog djela nazrijeva samo 
u formi, dakle u obradi neke teme, taj bude lako 
ravnodušan prema sadržini njezinoj. Zato strogi 
iormaliste ponajviše i misle, da je pravi umjetnik 
zapravo onaj, koji je karakterističnom obradom 
podoban, da i odvratan predmet učini zanimljivim. 
Nu ako i stoji, da formalna ljepota znatno ubla- 
žuje dojam umjetnina u opće, stoji nesumljivo i 
to, da se ružno i odvratno ne može nikakvim 
umjetničkim sredstvima učiniti lijepim ; jer na sud 
o cipeli, kako Fechner kaže, ne utiče tek djelo 


postolara nego i vrlina tvari. Inače se Sikstina ne 
bi više milila od Barberinskog fauna. 


I tako evo dolazimo nužno do toga, da se 
oblici moraju spajati s idejama. Ta je asocijacija 
tako prirodna, da je nalazimo već kod oćutnih 
još velikim dijčlom fizioloških pojava. Na pitanja: 
zašto nas se modra boja sanjarski doimlje, ne 
možemo drugo odgovoriti, nego da je to boja 
neba, s kojom nehotice spajamo ideju neizmjer- 
nosti. Modra boja budi u nama slutnju božanstva, 
zašto je smatramo i simbolom vjere. Na sličan 
način postade zelena boja bojom proljeća i sim- 
bolom nade; crvena bojom vatre, krvi i života i 
simbolom ljubavi itd. U takim misaonim asocija- 
cijama imade svoj korijen i individualni ukus, o 
kojemu po poznatoj rečenici ne može biti prije- 
pora; jer bi trebalo uništiti sve iskustvo i pro- 
mijeniti po tom čitav karakter protivnika. U po- 
vodu te pojave došao je i Montaigne do tvrdnje, 
da se pojam ljepote imade odbiti na prvi jaki 
dojam, prema kojemu duša kasnije omjerava svaki 
doživljaj; a ne manje došlo se i do toga, da se 
i ružno smatra kadgod lijepim. Tako veli Dekart, 
da mu se razroka djevojka ne čini ružnom, jer 
mu je prva ljubav bila razroka; a Fechner kaže, 
da ga se kreket žaba milo doimlje, jer ga sjeća 
proljeća, proljeća, koje se budi. Nešto je i s cvr- 
kutom cikada, što no ga stari općenito slave. 
Homer ga zove ču Xawpwoćaaa (ijiljanov glas) i ispo- 
redjuje s ljudskim glasom slavnih pjevača. 


Nu ako misaone asocijacije i zavode kadšto 
na stranputicu, dokazuju one ipak, da se ljepota 
imade smatrati simbolom duševnosti i ćutilnom 
manifestacijom idejalnosti — otkud prirodno slijedi, 
da nije milota izvanje forme, ni poredjaj elemenata 
u skladne skupine, niti u opće ćutilno kakvo dra- 
žilo, čime nas umjetničke tvorevine začaravaju — 
nego da je to redovito dubljina njihova značenja. 
A to je ujedno razlog: zašto li umjetnik treba 
znatne ideje i zašto produkcija ondje pada, gdje 
umjetnost postaje pukom igrom forama i gdje se 
dubokoj navlastito vjerskoj sadržini uklanja. Zato 
ne može ništa biti ni lijepo, što nije ujedno isti- 
nito.  Naslikana laž, oličena op:kost, slavljenje 
zloće i ponizivanje plemenštine uvijek nas se ne- 
milo doimlju, pa bili formalno savršeno prikazani. 
Nu otud dakako ne slijedi, da je sve istinito 
ujedno lijepo; jer takvim istinito postaje tek onda, 
kad se u sjajnom ćutilnom odijelu prikaže. Oba 
momenta treba dakle da reći bi srastu i satvore 
jedinstvo. Ideja mora sasvim pronicati formu, a 
lorma mora sasvim odavati ideju. 


Kako je takvo uzamjeno prožimanje moguće 
samo ondje, gdje je ideja prije svega nešto vrijedno, 
a onda gdje se i ćutilno prikazatiždade, naravno 
je, da iz područja umjetnosti ispada sve čisto 
razumno, apstraktno i matematično kao takodjer 
sve ružno, nepristojno i ogavno. Sto apstraktnija 
je, što više poučna i dokazna neka misao, to manje 

je poetična; a što plodnija je po maštu, to više 
je i umjetnička. Istina je, da je Empedokle svoju 
fiziku, a Lukrecij svoju raspravu de natura rerum 
napisao u stihovima; Komenski pak je istu povjest 
filozofije strpao u dramsko odijelo — ali nitko 
jamačno ne sumnja, da je sve to samo verzifici- 
rana proza, koja u umjetničkom pogledu doseže 
jedva vrijednost memorijalnih stihova starih gra- 
matičara. Što se pak tiče rugobe, to se samo od 
sebe razumije, da se pod njom ne misli tek ne- 
ispravno, pogrješno prikazivanje ideje — jer je 
takvo za svakoga neumjetničko — nego se pod 
njom misli moralna zloća. Gdje medjutim potonja 
imade služiti oprekom plemenštini, da se ova 
uzmogne još više istaći, tu o njenoj opravdanosti 
nitko ni ne sumnja. S4ma o sebi vrijedja, te ne 
može biti lijepa. 


Takvog ograničenja evo ne poznaje znanost. 
Njenom područiju pripada baš tako uzvišeno kao 
i nisko, baš tako lijepo kao i ružno; i sve ona 
kuša ispitati i svesti na zakone. Ali je zato i način 
njezina postupka drugojačiji. Kako znanosti stoji 
samo do zakona, dakle do općenitih pravila, pod 
koja svrstava i sve individualno, ona i operira samo 
s pojmovima, koji nemaju obilježja osobitosti. 
Umjetnost obrnuto bavi se jedino zorovima, koji 
uvijek izvjesnu kontrastnu pojavu sadržaju. Zato 
dok nam znanost podaje sliku čitavoga svijeta; 
umjetnost nam podaje tek sliku pojedinosti. Taj 
nedostatak opsega nadomješta medjutim umjetnost 
živom bujnosti i dubljinom — u povodu kojih 
dolazi do slične općenitosti, do kakve dolazi zna- 
nost svojom sistematikom. Obradi li naime umjetnik 
pojavu znatnu i vrijednu, budne ona nužno tipič- 
nom, tj. slučajem za tisuće, a umjetnik postaje 
malim svijetom — zrcaleći poput Leibničeve mo- 
nade čitav svemir. Prava umjetnina uvijek je ne- 
iscrpivo vrelo osjećanja i promatranja o svijetu, 
duhu i životu. Tko tu razliku ne shvata, neka 
isporedi mirno Vergilijeva georgica s jednim znan- 
stvenim djelom o agrikulturi ili Sekspirove drame 
s jednom psihologijom. Znanost uvijek apstrahira, 
a umjetnost konkretizira. Zato znanost sa svim 
svojim općenitim pojmovima ne obuhvata ćutilne 
osebitosti; dok umjetnost uz tu osebitost obuhvata 
u neku ruku i općenitost. Znanost u kratko po- 
daje malo u velikom, umjetnost opet veliko u 
malom. Opsežući tako ne samo sve, što bitiše, 
nego i sve u opće moguće, nije znanost nikad 
gotova, nego ispituje od stoljeća do stoljeća i 
cjepka se u nove znanosti, s kojima suvisi poput 
svemira i bez kojih se potpuno ne može razumjeti. 
Umjetnost obrnuto je svuda na svrsi, a svako 
djelo njezino svijet za sebe, koji ne treba dru- 
goga za razumijevanje. 


Napokon je vrijedno istać još i ovo. Kako 
svaka nova misao znači zapravo i nov nazor o 
svijetu, smatra se genijalitetom u znanosti otkri- 
vanje; u umjetnosti pak, gdje misao nije glavno, 


odaje genijalitet izvedba. Ali dok velike misli može 
kasnije i običan talenat nasljedovati, hoće se za 
nasljedovanje pravih umjetnika ista genijalna vje- 
ština. Zato i pravo umjetničko djelo ne zastari 
nikad, makar se koliko puti njegov predmet ob- 
radio, dok svaka bolja naučna knjiga sve predjašnje 
antikvira. Vrijeme dakle, koje u znanosti svak čas 
nešto obori, u umjetnosti je nemoćno. Tisuće 
modernih madona ne učiniše nijednu stariju su- 
višnom — ne učiniše toga naprosto zato, što se 
u umjetnosti ne radi o tom, kada je koje djelo 
niklo, nego o tom, je li doista umjetničko. 


Sva ta razlika izmedju znanosti i umjetnosti 
ne dokazuje u ostalom ipak, da su one dijame- 
tralno oprečne. Znanost treba da poprimi umjet- 
nički oblik, a umjetnost opet treba, da se opskrbi 
dubokim idejama. Umjetnički se oblik znanosti 
opaža u poredjaju i zaokruženosti cjeline, u zor- 
nom razlaganju i bujnoj upotrebi slika i prispo- 
doba. Potonje osvjetljuju često neku misao bolje 
od duga i suha raspravljanja: kao što sretna sa- 
tirička primjedba nerijetko obara neku tvrdnju 
prije od učena dokaza. Potječe to naprosto odatle, 
što rečena sredstva poradi ćutilne naravi svoje 
maštu življe podražaju i njezinu iznalaznu djelat- 
nost pomažu. Tim umjetnim sredstvima imade i 
gdjekoji filozof više da zahvali svoju popularnost 
nego li logičkoj osnovanosti svojih misli i de- 
dukcija. Nietzsche nije u tom nipošto osamljen. 


Što se tiče znanstvene strane umjetnosti, to 
ju odaje već historijsko prvenstvo njezino. Vrtar- 
ska je umjeća starija od poljodjelstva, slikarstvo 
od pisma, pjevanje od deklamacije, mitos od filo- 
zofije, slikovit govor od pojmovne apstrakcije. 
Poezija je reći bi materinski jezik ljudskoga roda, 
a filozofija po riječima f7ferdera samo tanka magla 
apstrakcije, koja se je malo po malo vinula nad 
rastlinje božjega vrta, bez. kojega ne bi ništa bila. 
Kada pak pomislimo, na koji li je način došlo 
do teorije umjetnosti, postaje znanstvena vrijed- 
nost umjetnosti sasvim očita. Kako naime svaka 
teorija hrama za praksom, trebalo je mnoštvo 
umjetnina prije nego li se moglo pristupiti stva- 
ranju kakve teorije umjetnosti; jer potonja nije 
nego dedukcija na osnovu onih prvih. Ovo do- 
kazuje najbolje Aristotelova poetika. Znanstvena 
vrijednost umjetnosti stoji dakle u tom, što ona 
pruža premise za teoriju umjetnosti kao zaglavak. 
Pošto ovo za svaku teoriju vrijedi, mogao je i 
Hegel s pravom reći da sova znanosti izlijeće tek 
pred suton. 

Ali time nije dakako nipošto. rečeno, da je 
kod znanosti umjetnička, a kod umjetnosti opet 
znanstvena strana glavna stvar. Imade vrlo mnogo 
znanstvenih djela, kod kojih nam se — čitajući 
ih — sopora stila pače i nejasnoće upravo ka- 
meni um; ali ih zato ipak poradi dubljine misli 
i razumijevanja stvari u velike cijenimo. O vrijed- 
nosti znanstvenih djela ne odlučuje dakle očito 

način raspravljanja, nego puka sadržina njihova, 
Gdje su misli plitke ili krive, tu im znanstvena 
značaja ne pribavi nikakvo prikazivanje. Kod umjet- 
ničkih djela nasuprot baš je prikazivanje glavno, 
a misaona strana sporedna stvar. Imade dosta 
umjetnina, kojih misaona sadržina je upravo mini- 
malna; ali obradom svojom ipak trajno začaravaju. 
Ista Danteova Komedija i drugi dio Fausta nijesu 
slavna djela poradi toga, što obiluju nenatkrilivim 
formalnim ljepotama. Zagonetna sadržina redovito 
je pače na uštrb pravoga estetskoga užitka, koji 
u rečenom pogledu iziskuje potpunu jasnoću. 
Umjetnik se ne smije tješiti sa Sancho Pansom: 
Bog me razumije, jer uza svu eventualnu tajan- 
stvenost mora o svakoj umjetnini ipak vrijediti 
ona Dekartova o Bogu: Ja ga poznajem, ali bih 
ga još kud i kamo više mogao poznavati. 

Ali ako formalna strana kod umjetnina u obće 
i preteže, to otud nipošto ne slijedi, da ona sa- 
držajnu stranu čini suvišnom. Najljepši oblik bio 
bi bez ideje prava ljuska, puki izvanji ukras, dok 
obrnuto treba da bude izvanja manifestacija njena. 
Gdje oblik ovo nije, tu nehotice nastupa ili raz- 
ličito ili pače i krivo tumačenje umjetnine. Ideja 
dakle mora da bude duša umjetnine, a oblik opet 
tijelo, što ga ona sebi gradi, da se uzmogne ću- 
tilno očitovati. Po tom ćutilnom očitovanju stječe 
baš umjetnička tvorevina ne samo sav svoj čar 
nego i svoju dokaznu snagu — poradi česa je 
ćutilno djelovanje po ljepotu u opće značajno. 
Dok nam se istina čini često stroga i užasna, a 
krjepost nerijetko gorka i mučna — čime u nama 
znadu buditi i potlačna čuvstva — prava nas lje- 
pota neposrednim blaženim užitkom uvijek za- 
grijava i uznosi. I dok o istini i krjeposti uza svu 
znanost često sumnjamo, a nerijetko ih i pobi- 
jamo — nije još nikomu palo na um, da sumnja 
recimo o Rafaelovoj madoni ili Palestrininoj misi 
ili da ih pače i pobija. Neposredna ćutilna moć 
ljepote baš je i razlogom, zašto li je umjetnost 
u ćudorednom i vjerskom životu postala toli va- 
žnim faktorom, a valjda i razlogom, zašto li je 
baš na vjerskom, tlu svoj vrhunac polučila. 

Jesam li, gospodo, ovu gradju zgodno po- 
redjao i jasno prikazao, onda o snošaju umjet- 
nosti prema znanosti mora da izadje ova slika. 
Budući da nijednom umjetničkom djelovanju nije 
toliko težnja, da bilo kakovu pojavu vjerno pri- 
kaže, koliko da izvjesnoj misli poda primjereni 
konkretni ćutilni izražaj — jer se ideja na drugi 
način naprosto prikazati neda —to je sva umjetnost 
očito neka vrsta mišljenja i to mišljenje u ćutilnim 
oblicima. Umjetnik misli baš tako kao i učenjak 
i proširuje carstvo naših spoznaja — samo što 
su oblici njihova mišljenja različni. Učenjak misli 


u pojmovima, a umjetnik u slikama i licima. Slike 
i lica su umjetniku govor, kojim svoje misli, čuv- 
stva i nazore ćutilno izriče; jer on — kako Het- 
tner kaže — ne misli kao čist duh, nego misli 
kao ćutilno duševno biće, dakle i srcem i sjetilima. 
Ovu tvrdnju ne obara činjenica, da se poezija kao 
najviša umjetnost služi istim govorom, kojim se 
Služi i znanost; jer je blijeda znanstvena riječ u 
poeziji reći bi zagrijana krvlju konkretna oblika. 
Kod poezije nijesu riječi, koje govore, nego slika 
i karakteri. Zato baš i jest svaka retorika u poeziji 
znak polovična umjetnika. Umjetnik imade — po 
poznatoj Gotheovoj frazi — oblikovati, a nema 
govoriti. Oblikujući govori on, istina, takodjer, ali 
mu govor nije pojmovne naravi. Uzme li se sada, 
da umjetnik prikazuje i izriče ono, česa znanost 
pojmovnim govorom ne bi nikad prikazati i izreći 
mogla — onda je pojmljivo, da umjetnost u zbilji 
zastupa drugu stranu duševne medalje; a znanost 
i umjetnost skupa da podaju tek podpunu sliku 
teoretičkoga duha. 


Što se predmeta tiče, kojima se znanost i 
umjetnost bave, to je rečenim već i njihov snošaj 
odredjen. Istina se svakako smatra općenito višom 
kategorijom nego li ljepota; ali gola istina imade 
ipak sivo staračko lice, ako se ćutilnim odijelom 
ne zaodjene. Niti učenjak, niti umjetnik ne sači- 
njavaju o sebi potpuna genija, nego to čine obojica 
skupa. Umjetnost mora od znanosti poprimiti istin- 
sku sadržinu i plemenito dostojanstvo; a znanost 
se mora od umjetnosti učiti lijepom prikazivanju 
i zornom prijegledu. Na taj tek način mogu obje 
doći do idealna savršenstva. Čiste apstrakcije do- 
imlju se čovjeka strašno poput prhuta ptice u 
pustoti snježnoga kraja; jer im nedostaje živoga 
svijeta; a puka igra maštovnih slika, bez dublje 
sadržine, nije opet misaona čovjeka dostojna. 
Razum se imade uvijek spajati s maštom, a mašta 
opet s razumom — hoćemo li da polučimo nešto 
skladno i savršeno. Strogi idejalizam i strogi rea- 
lizam od uvijek su nepomirljive opreke. Strog 
idejalista gubi se u praznom eteru općenitih misli, 
grubi realista tone u kaotičnom darmaru neod- 
redjenih pojedinosti. Ovaj prvi ne dolazi sa svojih 
spekulacija do živoga svijeta; onaj drugi sa svoje 
žablje perspektive do prijegleda i shvatanja cje- 
line. Zato se obojica moraju spojiti kao dioskuri, 
da podadu skladan sjaj, koji puti na zlatnu sredinu 
idealnoga realizma ili realnoga idejalizma. Dao 
Bog, da bi ,Matica Hrvatska“ uvijek tu sredinu 
nalazila, pa da se i oni, koji se sa subjektivnoga 
tumačenja mojih dosadanjih razlaganja s ovoga 
mjesta od ,Matice Hrvatske“ odbiše, k njoj opet 
povrate i s njom oko istaknutoga pravca porade. 
I ja sam svršio, 

Tko je književnik ? 


današnje se vrijeme u nas mnogo govori 

o književnicima, o staležu književnika, o 

njihovim dužnostima i pravima, napokon 
io njihovim zadaćama i potrebama. Ne sjećamo 
se medjutim, da li je tko razmišljao o tom pitanju, 
koga da smatramo književnikom, ili tko je zaista 
pravi književnik? Jer iamačno nije svaki čovjek 
namah i književnik, ako se zanima za knjigu, ili 
ako je koji put pustio maha svojoj želji, te štogod 
napisao. 

Ja sam o tom pitanju više puta razmišljao, 
pak sudim, da smijemo književnikom držati i zvati 
samo onoga pisca, kojega se pisanje odlikuje 
kvalitetom, kvantitetom i kontinuitetom. Da to 
potanje objasnim. 

1. Kvalitet. Nema ni najmanje sumnje, da je 
pri prosudjivanju književnoga rada najosudniji baš 
kvalitet toga rada. Samo onaj pisac, koji stvarno 
i formalno dobro piše, smije se držati za knji- 
ževnika; inače je naprosto pisar ili skribent. A 
da uzmogneš stvarno i formalno valjano pisati, 
treba naiprije dobro proučiti stvar, o kojoj kaniš 
pisati, a onda izabrati i zgodan oblik, u kojem 
ćeš ono prikazati, što si proučio. Jer inače ćeš, 
kako Preradović kaže, tek ,krpež“ u svijet slati. 
Makar kako krasno zasnovao sujet drame ili ro- 
mana, ako se nijesi uputio u tehniku tih pjesmo- 
tvora, bit će djelo slabo i nevaljalo. I obratno, 
da si prvi vještak u tehnici, ako nijesi proučio 
samu stvar, radnja ti ne će vrijediti. 

Iz ovoga slijedi jasno, da svakomu pravomu 
književniku treba za rad dovoljne priprave ili stu- 
dija: Samo onaj pisac, koji se je za svoje zvanje 
valjano pripravio, može se zvati pravim književ- 
nikom. Književnik beletrista mora da u stvarnom 
pogledu uči kadkad i više nego učenjak, a k tomu 
treba da se svedjer usavršuje u svojoj umjeći. 
Šenoa je za svoje istorijske romane savjestnije 
proučavao topografiju i savremenu povjest onih 
perioda, koje je prikazivao, nego mnogi povjest- 
ničar po zanatu; njemu je trebalo poznavati i 
takovih sitnica, na koje povjestničari mnogo puta 
ni ne misle. 

Ako treba književniku stvarne i formalne pri- 
prave, mora da je nešta i učio. Citao sam negdie, 
da se književnikom može smatrati samo onaj 
pisac, koji je sistematski i do kraja izučio koju 
znanost. Jer samo tako naučio je korektno misliti 
i zaključivati, a toga treba jamačno baš tako dra- 
matičaru kao i matematičaru. | najbujnija mašta 
ne vrijedi, ako ne znaš valjano misliti: tvoje će 
pjesme biti — sušti nesmisao. 

Reći će mi tko: Eto ima velikih pjesnika, 
koji nijesu nikakvih škola svršili, pak im pjesme 
vrijede više od mnogih akademski obrazovanih 

stihotvoraca. Priznajem, da to može biti, pače da 
toga i imade. Ali to su rijedke, vrlo rijedke iz- 
nimke. Geniji se ne radjaju svaki dan, a još manje 
mora akademski obrazovani stihotvorac biti zaista 
i pjesnik. Ali redovito zgadja se, da i najjači ta- 
lenti zalutaju ili prije reda posve zahire, ako svoj 
prirodni dar neprekidnom stvarnom i formalnom 
naukom ne usavršuju. 

2. Kvantitet. Može netko biti pravi genij pjes- 
nički, a ipak ga ne bi mogli nazvati književnikom, 
jer je premalo svoj prirodni dar izcrpio. A do- 
gadja se kadkad i u knjizi, da slijepa kokoš zrno 
nadje. Najljepša možda balada u hrvatskoj knji- 
ževnosti jest ,Ban Leget“ od L. Suljoka, inače 
odličnoga višega sudca; ali uza sve to ne ćemo 
ga prozvati književnikom, a jamačno nije ni on 
nikad na to mislio. Treći brat Antuna i Ivana 
Mažuranića, po imenu Matija, po zanimanju 
gradjevni poduzetnik, napisao je uzorni putopis 
,Pogled u Bosnu“ (1842.); ali on bi se nesumnjivo 
bio ogradio, da ga je tko prozvao književnikom. 
I njegov sin Vladimir (pseudonym Fran) istaknuo 
se je svojim prekrasnim ,Lišćem“; no prije toga 
ni poslije — ništa ili malo. . Ovakove pisce, koji 
poput meteora zasjaje i malo zafim izginu, ne 
mogu smatrati književnicima, nego tek književnim 
diletantima u najplemenitijem smislu riječi. Kako 
ti diletanti u znanosti znatno pomažu stručnjacima, 
tako unapredjuju i lijepu knjigu, pače joj kadkad 
svojom svježošću i samoniklom pojavom utiru 
nove putove. , 

3. Kontinuitet. Baš radi kvantiteta tražim od 
književnika i kontinuitet rada. Tek onaj čovjek, 
koji se je izključivo ili bar pretežito posvetio 
knjizi, koji nema drugoga zanimanja ni posla nego 
s knjigom, može se s pravom zvati književnikom. 
Jedino osobito nadareni ili neizmjerno radini ljudi 
mogu u jedan mah služiti dva gospodara i za- 
dovoljavati dvjema zadaćama. Ali i to se zgadja 
rijedko, vrlo rijedko. Poznavao sam sudca, koji 
je htio da bude i vrstan glazbenik. Pa što se je 
zgodilo? Drugovi sudci zaista su ga hvalili kao 
odličnoga glazbenika, dok su se glazbenici dičili, 
da u svom kolu imadu — vrstna sudca. 

Kontinuitet je napokon potrebit ne samo radi 
kvantiteta, nego i poradi kvaliteta. A osobito 
danas, kad se na svakom polju traži čitav čovjek. 
Lijepo kaže Šenoa: ,ll vilovat doviek il mrtvovat 
živ“. Samo onaj pisac, koji se je posve posvetio 
knjizi, koji s njom i od nje živi, može neprestano 
napredovati i svedjer novo stvarati, — samo takav 
je pisac zaista pravi književnik. 

* 


* * 
Kad tražimo naše književnike onamo od 
prvih ilirskih poletaraca pak do današnjega dana, 

nalazimo ih vrlo malo. A ne čudim se tomu, 
jer: ih i drugi veliki narodi mogu na prste iz- 
brojiti. 

U novije vrijeme stalo se u nas medju knji- 
ževnike vrstati i novinare. Sudim, da je to posve 
krivo. Imade doduše novinara, koji su i književ- 
nici, a i obratno; no to su tek iznimke. U ostalom 


svijetu točno luče književnike (Schriftsteller) od 
novinara (Journalisten), jer im je i različita za- 
daća. Prvi se trse, da nam ostave djela trajne 
vrijednosti, drugi se u znoju svoga lica brinu za 
našu svakdanju hranu. | ovima budi čast, kad nas 
nude zdravom, tečnom i okrjepljujućom hranom. 


V. Klaić. 


Zakup hrvatskoga kazališta. 


ne 27. siječnja ove godine raspisala je naša 

zemaljska vlada natječaj za intendanta, koji 

bi u vlastitoj režiji preuzeo hrvatsko na- 
rodno kazalište. Ova je odluka vladina tako važna i 
značajna, da se o njoj moramo svi skupa ozbiljno 
porazgovoriti i upozoriti, koliko na mogućnost 
djelomičnog uspjeha, toliko i na pogibao, koja 
bi eventualno mogla zadesiti naš jedini narodni i 
zemaljski institutiove vrste, ako se ne nadje — 
pravi čovjek. 

Općenita naša kulturna potreba vapi za po- 
novnim rekreiranjem opere. Ne samo da za tim 
čezne glazbeni osjećaj narodni, koji ima da u 
višim muzikalnim užicima nagje potrebitu hranu 
i oblagorogjivanje narodne duševnosti, nego je 
ponovno uvagjanje opere neophodno nužno i za 
odgoj ono nekoliko tisuća omladine, koja se iz 
svih krajeva hrvatske domovine stječe u Zagrebu, 
da ispuni duh i srce životnim obrazovnim ele- 
mentima, što će ih kasnije raznijeti i rasijati di- 
ljem rodnog kraja. Još i više! Da Zagreb dobije 
operu — kao i medicinski fakultet, za kojim se 
isto toliko čezne — poskočilo bi naše narodno 
središte na stepen onog općeg južnog slavenskog 
centruma, na koji je predestinirano, da ogrijeva 
ne samo hrvatske sinove i kćeri, nego i dobar 
postotak bugarske i srbijanske omladine. Zagreb 
bi iza njih, koji nemaju ni opere ni medicinskog 
iakulteta, postao ono, što su im danas druga 
Strana kulturna središta evropska, kamo se od- 
nose milijuni narodnog novca. Ove su dakle in- 
stitucije od eminentnog kulturnog, političkog, a i 
ekonomskog zamaha. 

Sad nam se eto pruža opera, a vrijeme će 
samo sobom donijeti i ono drugo. 

Zakupljivanje Hrvatskog zemaljskog kazališta 
nije sasvim nova stvar u našem umjetničkom ži- 
votu. Od god. 1861., kad je ovaj institut sabor- 
skom odlukom od 17. kolovoza primljen pod 
zemaljsko okrilje, bio je samo dvaput davan u 
privatni zakup. 1 to prvi put ljeti god. 1879. 
predan je na jednu saisonu Adamu Mandroviću i 
Ivanu Zajcu. Pokušaj je svršio s deficitom od 
4000 kruna. Drugi put je predan u zakup dr. Stje- 
panu Miletiću godine 1895., i to na tri godine. 


Ovdje valja spomenuti, da je Miletić već godinu 
dana prije (posljednju godinu u staroj kazališnoj 
zgradi na Markovu trgu) vodio kazališne poslove, 
ali u vladinoj režiji. U ono doba, kad je Miletić 
ulazio u novu kuću na vlastitu odgovornost, nije 
bila stvar toliko riskantna ni po zemlju ni po 
zakupnika. Miletić je bio prokušana sila, za koju 
smo svi znali, da ne će izrabljivati kulturne insti- 
tucije u svoju ličnu korist, a njegovo umjetničko 
raspoloženje pružalo je dovoljnu garanciju, da se 
pod njegovom upravom ne može artistička strana 
Thalijinog hrama sniziti, nego samo: povisiti. 
S druge strane opet nije se ni Miletić mogao 
primati ove zakupnine uz kakovu osobitu bojazan, 
da će materijalno štetovati, jer su u prvom redu: 
nova sjajna palača, pa pojačani orkestar i personal 
kao i bogatstvo uvećanih dekoracija, (koje je on 
primio u velikom broju sve nove od zemlje — 
bez vlastitog troška), donekle same sobom zajam- 
čivale podvostručeni interes općinstva, a time mu 
i osiguravale punoću blagajne. Pa što se je do- 
godilo? Prva godina bila je berićetna, druga sla- 
bija, a treća najslabija uza svu visinu repertoira 
i uz nemalaksalu umjetničku ambiciju. 1 Miletić 
je — kao prije Mandrović sa Zajcem — svršio 
s deficitom, koji je morao isplatiti iz svoga džepa. 
On je čovjek bogataš, al da je još koju godinu 
bio ugovorom primoran voditi kazalište uz vla- 
stitu odgovornost, tko zna, ne bi li se on danas 
sa još većim ogorčenjem sjećao ,krasnih dana 
od Aranjueza“ i još krasnijeg zagrebačkog op- 
ćinstva? 

A sada se evo nudi kazalište novom zakup- 
niku s istom zemaljskom i gradskom subven- 
cijom, ali i — s pridržanjem (u svrhu osiguranja 
i popravka zgrade) kraljevske dotacije, za kojom 
je Miletić toliko uzdisao*). Dakle: opera i drama 
uz manju subvenciju, nego što je danas uživa 
drama s operetom! 


* Ovo uzdisanje Miletićevo zapravo nije potpuno 
opravdano, a do danas još nigdje nije rečeno, što je 
zapravo bilo na stvari. On je po svom ugovoru imao 
50.000 zemaljske subvencije, premda mu je zemlja sa- 
borskom odlukom mogla dati samo 40.000 for. — Dakle 
mu je onih kraljevih 10.000 for. bilo već u ugovoru 
uključeno. 


Glas Matice Hrvatske 


God... Br. 1.12. 


Tko je junak, na ždrijelo! Na ždrijelo, junak 
tko je! — Tu ne jeknu jeka kršna... 


No, recimo, da se i nagje Nebojša s pravom 
jekom. Pitam ja, s kakovim će se on osjećajem 
latiti teškog umjetničkog i administrativnog rada? 
Danju i noću lebdit će nad njegovom glavom 
Damoklov mač. I to mač, koji mu ne će prijetiti 
samo financijalnom smrću, nego i onom, koja je 
još gora, a to je — moralna. Prva godina mogla 
bi proći ioš i kako-tako. Interes podmlagjene 
opere, novi pjevači, nove pjevačice, (— koje će 
za naše enigmatičko općinstvo dakako već iza 
prve saisone postati ,stare“ —), pomalo će je- 
njati. Doći će oni strašni dani, koji iziskuju ne- 
običnu snagu volje i neklonulost duše. Što onda? 
— Reprize starih oprobanih opera, ne će udovo- 
ljavati, a nove se ne će moći sipati iz rukava 
onako, kao četrdesetak dramskih noviteta. Sto 
onda? — pitam. Pjevači će biti sami stranci, to 
se razumije. Ako se nagju još dobre slavenske 
sile, imat će i one s učenjem starih repriza upravo 
toliko posla kao i s novitetima. A Zagreb, kako 
je poznato, ne begeniše repriz4. Talijani će dakako 
pjevati samo talijanski. Još-još, ako se i drugima 
dozvoli, da svaki pjeva u svom jeziku. Onda bi 
se brže mogao izmjenjivati repertoire, jer svaki 
routinirani pjevač — a Zagreb traži samo takove; 
nipošto početnike — donaša u svojoj torbi barem 
dvadeset-trideset gotovih partija. Većina našeg 
operetnog zbora znade i tako mnoge opere još 
od pregjašnjih godina. Moglo bi se dakle ovako 
pokušati. 

Lavov, koji je znatno veći od Zagreba, a na 
istoj svojoj poljskoi pozornici goji i dramu i operu, 
nema stalnih pjevača, nego se svake godine anga- 
žuju drugi i svaki pjeva — svojim jezikom. Tu je 
onda i lakši engagement i lakša ,variatio“, koja 
delektira. Obje uprave — dramska i operna — 
potpuno su samostalne, te imadu odregjene svoje 
dane za igranje i odregjene sate za uporabu po- 
zornice. Ovake pjevači lakše je naći, jer se toliko 
ne boje novog jezičnog idioma, a mogli bi se 
dobiti i jeftinije. Koji bi od njih bio spremniji 
da nauči hrvatski, i koji bi dakako sasvim odgo- 
varao željama općinstva, taj bi se mogao anga- 
žovati na više godina. I tako bi za par ljeta po- 
stala opera hrvatska. 


Kamo sreće, da se uzmogne naći domaći 
vještak i kapitalista, koji bi mogao preuzeti kaza- 
lište na svoju dušu. Svaki od njih morao bi se 
prilagoditi našim potrebama, jer bi se već primao 
posla uz poznavanje naših zahtjeva i naših pri- 
lika. Dakako od tih se nijedan ne bi nadao mate- 
rijalnoj koristi, jer te ne može ni biti u gradu 
ovako malobrojnog pučanstva, a preobilne pre- 
tenzije. On bi imao biti sretan i presretan, ako 
samo spoji kraj s krajem. Ali recimo, da se pre- 
vari kakav stranac! Jer napokon nije isključena 
mogućnost, da bi se kakav Čeh ili Nijemac mogao 


naći. Sto tisuća kruna subvencije, besplatnu upo- 
rabu lijepog kazališta i svih scenskih potrepština 
— ne dobiva u Češkoj i Njemačkoj nijedan pri- 
vatan poduzetnik. Oni su sretni, ako im koji grad" 
besplatno odstupi samo zgradu. I on će doletjeti 
s uvjerenjem: bit će puna šaka brade. A mi svi 
ovdje i predobro znamo, da kod nas ne može 
biti govora ni o šaki ni o bradi. Uz solidan re- 
pertoire moglo bi se stranom zakupniku dogoditi 
samo to, da iza nekoliko mjeseci odmagli od nas 
— i obrijan i ošišan. 

Ali, što će biti, ako on u svojoj umnosti 
zaželi bujnost svojih vlasi ne samo sačuvati, nego 
i umnožati? Latit će se sredstava, koja mu dopu- 
štaju odbranu života i džepa. Davat će onakova 
djela nižega, pa i najnižega kalibra, koja svoj cilj 
nigdje ne promašuju. I naše bi kazalište neosporno 
moralo spasti na grane najobičnijeg boulevardskog 
kazališta. A nitko se takovom desparateuru u tom 
poslu — već iz humanosti — ne će smjeti da 
ispriječi. 

Za njegov neuspjeh mogla bi biti bilansa pri- 
lično jasna i jednostavna. Po mome uvjerenju i 
i iskustvu, baziranom na pogledu u službene knjige, 
nije se naše kazalište — osim prve godine u novoj 
zgradi — nikada toliko pohagjalo kao ove saisone. 
I to ne samo opereta, nego i drama. Prošli mjesec 
iskazao je 11.000 K dramskog dohotka, a 7000 
operetskog bez abonnementa, dakle za 3000 K 
više nego što je iskazivao isti mjesec prošle go- 
dine, premda se je ove saisone u mjesecu siječnju 
općinstvo radi potresa nekoliko dana gotovo pot- 
puno apsentiralo od kazališnog posjeta. Na mjesto 
operete došla bi do godine opera. U prvi kraj 
bit će opera — o tom ne može biti sumnje — 
dobro posjećivana, ali to ne će dugo potrajati. 
Ozbiljna opera naći će kod nas dovoljno općin- 
stva, ali — budimo iskreni! — nikada toliko, 
koliko opereta. Veći trošak opere iziskivat će i 
veće žrtve i veću ozbiljnost od posjetnika. Ali ni 
sva glazbena sprema naših Zagrepčana, pa ni 
njihov patriotizam ne će dostajati nezasitnim po- 
trebama kazališne blagajne. U najboljem slučaju 
opera će privlačiti i udovoljavati iličke posjetnike 
toliko, koliko danas opereta. A, budući da se 
danas ni s operetom ne spaja kraj s krajem, ne 
će se spojiti ni s operom. Deficit je, i to znatan 
deficit neizbježiv. Pored toga ne valja smetnuti 
suma i jedan moralno -dramski deficit. Danas, 
gdje opereta udovoljava šire općinstvo svojom 
šalom i lakoćom, može drama nesmetano izvrša- 
vati svoju višu zadaću. Ali, kad opera dogje sa 
svojom tragičnošću, bit će jedna od glavnih za- 
daća novog zakupnika pobrinuti se, da donekle 
nadomjesti lakoću repertoira, koja će se iz pro- 
grama izgubiti napuštanjem operete. A to može 
jedino na štetu ozbiljne drame. No, po mom shva- 
ćanju, spretan upravnik mogao bi se možda i toj 
napasti zgodno ugnuti. 


Glas Matice Hrvatske 


Jedna dobra stvar, kojoj bismo se pouzdano 
mogli nadati od privatnog zakupnika, bila bi ta, 
da pravedno uredi plaćevno pitanje naših dram- 
skih članova i pročisti personal. Kod nas se je 
tečajem godina i godina nagomilao balast, koji je 
postepeno kod svake uprave znao svoje tražbine 
povišavati nerazmjerno prama mogućnosti svoje 
uporabivosti. Tako imamo danas članova sa 250 
do 300 K mjesečne plaće, koje gotovo nigdje ne 
možeš zaposliti, a većina najboljih i najuporabivijih 
umjetnika ima samo za 60—80 K veću gažu od 
njih. Ovi bolji nisu i ne mogu nikako biti zado- 
volini sa svojom plaćom; a da se onaj balast 
plaćevno snizi na minimum ili penzionira, sve bi 
bilo jednim mahom uregjeno i umireno. Osim 
toga mogli bi se tim spašenim novcem pravednije 
honorirati i mlagji, a darovitiji članovi. 

Još nešto! U našem personalu ima nesavjesnih 
i destruktivnih elemenata, koje nikojim načinom 
ne možeš obuzdati i koji osim toga škode ugledu 
narodnog instituta, te su se u sklop osoblja i u 
zavodsku disciplinu zaboli kao kost u grlo. Dosad 
je svaka uprava imala s njima neki neopravdani 
obzir, koji jedan privatni zakupnik ne treba i ne 
smije u svom vlastitom interesu respektirati. Zrak 
bi se dakle mogao razbistriti. 


Nadalje u našem operetnom zboru, koji bi do- 
skora imao postati opernim, ima dobar broj pje- 
vačica, koje više ni svojim glasom ni svojim exte- 
rieurom ne udovoljavaju zahtjevima kritike ni op- 
ćinstva. Dakako, da je teško ljudima otimati kruh, 
s tim više, što mnogi od tih dobrih i poštenih čla- 
nova već velik niz godina služi i uplaćuje svoj 
krvlju obliveni obol u blagajnu mirovinskog za- 
voda. Ali, kad se uredi pitanje ovog zavoda, što 
će se svakako ovom prilikom morati da učini, i 
kad zemaljska vlada preuzme neko dvjesta tisuća 


kruna, što su kazališni članovi sami sebi stekli za 
mirovinu, onda će se i ovaj proces bez teškoće 
i bez suza moći lako izvršiti. Kad svaki i najne- 
znatniji činovnik ima pravo na dostojnu zemaljsku 
mirovinu, zašto to ne bi imali i Thalijini patnici, 
koji uz razmjerno neznatnu plaću natapaju teškim 
znojem oranicu narodne prosvjete? 


Napokon, treba, da se dotaknemo i raspolo- 
ženja zemaljske vlade, da potpuno uzmognemo 
shvatiti poticaj, koji ju je mogao dovesti do od- 
luke, da raspiše onaj natječaj. Odlukom saborskom 
ima zemlja da daje kazalištu subvenciju od ciglih 
80.000 K. Ali se ta svota — bez vladine krivnje — 
gotovo uvijek prekoračivala. Najbolja i najsavjes- 
nija uprava iskazivala je neki deficit, a ona uprava, 
koja je makar najsitniju zgodu propuštala, da spoji 
utile dulci — svršavala je sa stotinama tisuća defi- 
cita. Vladi je to dozlogrdilo, s tim više, što u 
našem narodnom životu ima drugih upravo tako 
prijekih potreba kao što je prosvjetni odgoj (a 
neki kažu: i još prečih), da se za užitak jedinih 
Zagrepčana ne može sve dati. Tu bi u prvom 
redu dakle sam grad morao dublje segnuti u džep. 
A kad grad ne će, onda treba nešto odlučno da 
se učini. 

I tako je došlo do natječaja. 


No iza svega ovog dobra i zla, čime bi mogao 
uroditi raspisani natječaj, po mom dubokom uvje- 
renju, svršit će se cijelo pitanje tako, da će se opera 
rekreirati s odgovornim domaćim čovjekom — 
uz vladinu režiju. A tako će biti i najpodesnije. 
Predati kazalište čovjeku iskusnom, uglednom i 
savjesnom, koji će nastojati iz petnih žila da udo- 
volji prosvjetnoj potrebi, a deficit zemaljski da 
snizi na minimum. Sve drugo bilo bi i po pri- 
vatnika i po istiniti napredak kazališta vrlo opasno. 


Dr. Nikola Andrić. 


»Mladi“ u hrvatskoj književnosti. 


Prilog povjesti novovjeke književnosti. 


Lk“ 
iteratura! Koli čarobno, koli opojno zvučila 
je ova riječ negda mojem uhu! A kakvim 
tek zanosom i udivljenjem znadijah izgo- 
varati imena onih, koji bijahu nosioci tog umještva, 
— onih, što se svim žarom lijepe duše odazvaše 
neodoljivomu pozivu Apolonovu, te se dadoše u 
uzvišenu službu njegovu, koja mi se pričinjaše 
jednako mističnom i velikom, kano i religijozni 
kult! I doista, zar nije puna boga i božijeg na- 
dahnuća ona šačica duševnih velikana, što poput 
vidovitih žreca stupaju kroz život, te raskošnom 
rukom sipaju pred mnoštvo divotno, sjajno bi- 


Tu Vas voulu, George Dandinl 


serje, plodove svoga genija, pogadjajući u najtanju 
žicu sve ono, što se u običnih smrtnika tek -ne- 
svijesno taknu srdaca. 

Tako si umišljah poete —: kano bogoduhe 
sveštenike božice vječne Ljepote i vječne Istine... 

Kamo sreće, da mi je bilo možno, e bih ovu 
krasnu iluziju sačuvao što dulje! 

Ali na očigled bučnog i do krajnosti surovog 
načina, kojim je danas falanga špekulanata i po- 
zera uzela da na silu provaljuje u prve redove 
naše hrvatske literature, obarajući i rušeći bez- 
obzirno sve, što im u tom nastojanju stoji na 
putu, nije nikakovo čudo, što sam ostao teško 

razočaran, prateć razorno djelovanje (jer ne mogu 
da rečem: rad) te novije pojave na književnom 
našem poprištu: 

U ušima mi neprestano ozvanja divljačka 
dreka njihova, kojom se naprežu, da umah nad- 
viču svaki glas, koji nije potekao iz njihova ta- 
bora; zgražam se nad prostačkim pogrdama, što 
se poput tuče prosiplju na sve one, koji bezuvjetno 
ne prihvatiše njihovu jedino spasonosnu nauku. 
Je li čudo, da se mnogi i mnogi, u koga je tanja 
ćud, u ovako desolatnim prilikama žaca da i po- 
moli glavu, što ju je hoćeš ne ćeš u prvi mah 
instinktivno zaklonio, da ne bude nišanom nasr- 
tajima puste čete netalentovanih i nadutih nazovi- 
literata, koji se eto kao za sprdnju (uz malo, ali 
časnih iznimaka, štono pukim slučajem prispješe 
u to kolo) nazivaju hrvatskim ,mladima“. Na 
čast im! 

Dugo i predugo šutjelo se na strani onih, 
na koje se odjedared sustavno stala podizati hajka 
klike, što poput onih vikača na godišnjim vaša- 
rima nastoji pod svaku cijenu da odvrati pažnju 
p. n. općinstva od nedostataka sopstvenog šaro- 
likog espapa, što ga toli bučno nudi na prodaju. 
Konsekventni i proračunani napadaji na sve one, 
koji se nijesu mahom pokorili terorizmu karte- 
lovane mlade gospode, imali su da djeluju za- 
strašno; bijahu, štono riječ, namijenjeni, da na 
jeftin način kurtališu članove kartela nepoćudne 
im konkurencije. — Na taj je način valjalo ozbilj- 
nijim i skromnijim radenicima zabrtviti usta, — 


ubiti u njima svaku volju za literarni rad. 

I zbilja, mnogi spisatelji, ogadjeni ovakovom 
niskom metodom borbe, pohraniše pero,  iščeki- 
vajući, da se povrate opet normalni odnosi, a 
mnogi opet, i ako su što napisali, kada im je 
prepuna duša nabujala sa sveg onog, što su bud 
vizijonarno gledali, bud realno doživjeli, ne htje- 
doše da iznesu na javu plodove svoga rada, već 
ih sve lijepo pohraniše u kojemu pretincu pisa- 
ćega stola, čekajući i oni, dok ne svanu bolja 
vremena. 

Čim klikari razabraše, da je njihova metoda 
u toliko urodila žudjenim uspjehom, a videći po- 
gotovo, da se s one strane niti tko diže u obranu 
napadnutih, a još manje da tko uzvraća vatru, 
postadoše sve smjeliji i drzovitiji. Znali su dobro, 
da pri tom ništa ne riskiraju, — ta nije im pri- 
jetila nikakova opasnost —: Lako je, dok se puca 
samo na onu stranu, ali kada udari vatra i odonud, 
— onda jao i naopako! A la guerre, comme a 
la guerre! Mnogi dašio s one strane nijesu bili 
nimalo zadovoljni sa pasivnom taktikom, te su 


odlučno zahtijevali, da se bjesomučni nasrtaji 
klike: odbiju jednakim oružjem, e se ne bi reklo: 
,Qui .tacet, consentire videtur!“ 


I zaista, gotovo je nevjerojatno, što se dosele 
nije još nitko našao da podigne svoj glas i da 
pred forumom javnosti uzme u obranu ovako 
drsko i nepravedno napadane radenike na polju 
narodnje prosvjete. 

Upravo je grjehota, što se do sada još nitko 
nije dosjetio, da gospodi od klike strgne obra- 
zinu, pa da svijetu pokaže, koliko se duševno 
siromaštvo krije za tim napirlitanim fasadama i 
na kako se niskom stepenu duševne zrelosti i 
rasude nalaze neki stupovi ,mlade“ naše literature. 


Razlog, što se sve do sada nitko nije dao 
na taj posao, valja opet tražiti u upravo pretje- 
ranoj tankoćutnosti napadnutih književnika, koji 
su se do ekstremnosti žacali, da segnu za perom 
»in propria causa“. 

A bilo tu neprilika i poradi glasila, u kojega 
bi valjalo zatražiti gostoprimstvo, a to se opet 
nije moglo zlorabiti, pošto svaki list treba svoje 
stupce u svoje svrhe, dok klika raspolaže svojom 
štampom. Tomu se je medjutim eto doskočilo 
tako, što je odbor ,Matice Hrvatske“ započeo 
izdavati svoj ,,Glas“. Na taj će način biti omo- 
gućeno nepristranom općinstvu, da si prama na- 
čelu: ,audiatur et altera pars“ stvori sopstveni 
svoj sud o pravom stanju stvari povodom spora 
,mladih“ sa ,starima“*), koji je sve doslije štampa 
u službi klike prikazivala dakako posve izobličeno 
i pristrano, kako je bilo njoj za hatar. 

Pala je negdje glede ,mladih“ i prispodoba 
sa mladim vinom, koje valja da vri, dok se ne 
istaloži i pročisti. Biva! Nu vino naših mladih na 
žalost se prebacilo, te je od njega postao, kako 
bi vulgarno kazali: bućkuriš. 


A od bućkuriša nikad više valjane, bistre i 
pitke kapljice, koja bi godila ljudskomu srcu, 
razblažujući ga i prikazujući mu vas svijet u ruži- 
častu svjetlu. > Užitak bućkuriša ima naprotiv 
vrlo neugodne posljedice, pod kojima trpi u pr- 
vome redu maltretovani želudac, a u drugom redu 
glava... Kako se takovo jadno stanje zove, 
mnijem, da će svatko lasno pogoditi! 


(Nastavit će se). 


*) Da se i ja poslužim tim uobičajenim nazivom, 
prem nije ispravan, dok ne označuje stvarno nikakovu 
literarnu skupinu niti struju, već klika pod tim kolektiv- 
nim imenom razumijeva sve one književnike, koji nijesu 


njoj po ćudi, jer ne pušu s njom u isti rog. 

Glas Matice Hrvatske 


PROSVJETNI GLASNIK. 


Matica Hrvatska. 


,,Glas Matice Hrvatske“. Što je potaklo, pače prinu- 
dilo odbor ,,Matice Hrvatske“, da izdaje novi ovaj časopis, 
to je u njekoliko tek riječi kazano na prvoj strani. Sve 
nije ondje kazano, a i ne može se unaprijed kazati, jer 
će i sadržaj i smjer ovoga časopisa biti zavisan od pri- 
lika i potreba. Prestankom ,,Vijenca“ nastala je praznina, 
koju je ,Matica Hrvatska“ nastojala popuniti počevši 
izdavati ,Hrvatsko Kolo“, a sada evo i svoj .,Glas“. 
Budu li prilike ikoliko normalne, moći će ,,Glas Matice 
Hrvatske“ zbilja da bude glas svih onih. koji hoće 
da skupljaju, a ne da rasiplju. A da je ,Matica Hrvat- 
ska“ pozvana, da sve takve oko sebe okupi, o tom 
valjda ne sumnja nitko. U tom srećnom slučaju ovaj 
će časopis brzo sebi naći prostrano i plodno polje za 
rad. — Potraju li pak, ili se pače pogoršaju naše knji- 
ževne prilike, bit će im i ,,Glas Matice Hrvatske“ vjernim 
odjekom, sve u nastojanju, da ih popravi. Pogledom na 
to čulo se već dosta glasova, da ,njetko“ zasegne 
u te naše prilike te da načini ,red“. Zato i nije čudo, 
što se je odmah, čim se je pročulo, da će ,Matica Hr- 
vatska“ izdavati ,,Glas“, javilo toliko snažnih glasova za 
reakcijom, i to baš od mladjih književnika, tako da bi 
jedva cijeli prvi broj ,,Glasa Matice Hrvatske“ dostajao, 
da njihovu vapaju i orgočenju dademo oduška. Sve ove 
molimo, da nas izvine, što im već u ova prva dva broja 
ne mogosmo udovoljiti. 

»Glas Matice Hrvatske“ bit će prosvjetna i književno- 
kritička revuja, pa prema tomu ne će priopćivati bele- 
trističkih, a ni specijalno naučnih radova. Naš časopis 
imat će zadaću, da obavješćuje o prosvjetnom radu i na- 
stojanju, da ga prosudjuje i da potiče. 

No glavna će zadaća biti ,,Glasu Matice Hrvatske“, 
da književnicima hrvatskim, a onda članovima, osobito 
povjerenicima omogući što tješnji dodir i saobraćaj 
s ,Maticom Hrvatskom“. To osobito vrijedi za povje- 
renike, jer dosadašnji način u promijenjenim prilikama 
nipošto nije za uspjeh ,Matičina“ nastojanja dovoljan. 


»Mladi u hrvatskoj književnosti“. Pisca ovoga našega 
»priloga povjesti novovjeke književnosti“ nikako nismo 
mogli uvjeriti, da na pucnjavu s protivničke strane nije 
potrebno uzvraćati. Povrh toga, kad smo pročitali stvar, 
* držali smo za svoju dužnost, da ustupimo mjesta tomu 
živomu odjeku, što su ga u mlada književnika izazvale 
naše književne prilike; grehota bi bila, mišljasmo, taj 
glas zatomiti. Molimo zato čitaoce, da ovaj prilog prime 
onako, kako ga dajemo; neka ga nipošto ne smatraju 
ni obranom, a kamo li navalom sa strane ,,Matice Hr- 
vatske“, već onim, .što jest: odjekom u duši ojadjena 
ka i zbilja prilogom poznavanju naših književnih 
prilika. 


Glavna skupština ,,M. H.“ za god. 1904. obdržavala 
se je dne 17. prosinca 1905. u dvorani glazbenoga zavoda. 
U nazočnosti 81 skupštinara otvorio je skupštinu pred- 
sjednik ,,M. H “, sveuč. prof. dr. Gjuro Arnold, besjedom, 
koju donašamo u današnjem broju. Tajnički i blagajnički 
izvještaj donijet ćemo u slijedećem broju, isto tako i 
ostali tečaj skupštine. Kod obnove odbora izabran je 
za slijedeće trogodište ponovno dosadašnji predsjednik 
i svi istupajući odbornici; na mjesto pok. V. Novaka 
izabran je prof. dr. Nikola Andrić, koji se time opet 
vraća u ,Maticu“. 


Sveza ,,Matice Hrvatska“ s ,,Maticom Slovenskom“. — 
Odbor ,Matice Hrvatske“ odlučio je u sjednici dne 18. 
siječnja 0. g. da će medju redovnim izdanjima za godinu 
1906. izdati Slovensku antologiju u slovenskom izvorniku 
s hrvatski pisanim uvodom o slovenskom pjesništvu i 


pjesnicima. — Isti dan stvorio je odbor ,,Matice Slo- 
venske“ slični zaključak, koji dalje priopćujemo. 

Više o toj radostnoj pojavi progovorit ćemo u doj- 
dućem broju. 


Knjige ,,Matice Hrvatske“ za godinu 1906. već su sve 
do jedne napisane, samo odbor nije još za sve rukopise, 
koji su u programu za ovu godinu, odlučio, koje će 
izdati. U programu su ova djela: 

1. Dr. Albert Bazala: Povjest filosofije. I. 

2. Vj. Klaić: Povjest i prosvjetno djelovanje pavlin- 
skoga samostana u Lepoglavi. 

3. Stjepan Radić: Današnja financijalna znanost. 

4. Dr. V. Lozovina: Povjest talijanske književnosti. 

5. Slovenska antologija (u slovenskom izvorniku 
s uvodom o slovenskom pjesništvu i slovenskim pjesni- 
ga da uvod je umoljen, da ga napiše, prof. dr. Fr. 

šić. 

6. V. Novak: (Posljednja njegova pripovijest, u ruko- 
pisu bez naslova.) 

7. Ilija Ujević: Dokonice. 

8 »Hrvatsko Kolo“ 11. (Svi rukopisi još nisu stigli, 
jer ra natječaji.) 


Natječajne radnje za zakladne ,,Matičine“ nagrade za 
godinu 1905. ? 

I. Za nagradu iz zakl. I. N. grofa Draškovića stigle 
su odboru ,Matice Hrvatske“ ove radnje: 

1. Ljubomir Babić: ,Za materinsku riječ“. 

2. Stjepan Radić: Današnja financijalna znanost. 

II. Za gograkn iz zakl. Aleksandra pl. Vušćića: 

1. Lj. Babić: ,Za materinsku riječ“. 

2. (bezimena): Najnovija hrvatska povjest (1780—1883). 

3. (bezimena): Povjest Hrvatske 1557— 1596. 

II. Za nagradu iz zakl. Dušana Kotura: 

»Abisag Sunemka“. Kraljevska tragedija u 5 činova. 

IV. Bez naznačenja, za koju se nagradu natječe, 
stigla je radnja pod naslovom ,U valovima života“ (s mot- 
tom: ,Na ruševinama moje sreće itd.“). 

Sve su ove radnje u sjednici dne 18. siječnja 0. g. 
predložene odboru i predane pojedinim recenzentima. 


Književni i umjetnostni natječaji. Odbor ,Matice Hr- 
vatske“ raspisuje ovim iz godišnjega prihoda ,Matice 
Hrvatske“ slijedeće nagrade: 

I. Jednu nagradu od 300 K za beletrističku radnju 
od 16 -32 str. u formatu ,Hrv. Kola“. 

II. Jednu nagradu od 200 K za beletrističku radnju 
od 4—16 str. istoga formata. 

II. Jednu nagradu od 200 K za poučnu radnju od 
8—16 str. istoga formata. 

IV. Jednu nagradu od 300 K za sliku (nacrt) ili va- 
jarsku radnju po volji. 

Nagradjene radnje objelodanit će se u II. knjizi ,,Hrv. 
Kola“ te će se povrh nagrade honorirati stranica po 
5 (pet) Kruna poučne, po 6 (šest) Kruna beletrističke 

radnje, a reprodukcije tvornih umjetnina sa 30 (trideset) 
Kruna po komadu. Jednako će se honorirati one ne- 
nagradjene radnje, koje odbor primi za »iL KS 

Prva (1.) nagrada namijenjena je isključivo onim knji- 
ževnicima, koji do sada nisu za ,Maticu“ radili. 

Od svih natječaja izključeni su odbornici ,Matice 
Hrvatske“. 

Natjecanje traje do 1. svibnja 1906. Do toga roka 
mogu se radnje pod pravim imenom, pod pseudonymom, 
ili anonymno, kako je koga volja, poslati upravi ,»Matice 
Hrvatske“ u Zagrebu. 

Iz sjednice zajedn. odbora ,M. H.“ 

U Zagrebu dne 1. veljače 1906. 

Odbor ,,Matice Hrvatske“. 


O proslavi šezdesetgodišniice Fr. Markovića čestitala 
je svečaru uprava ,M. H.“ ovim pismom : 

»Uprava ,mMatice Hrvatske“ raduje se od srca, što 
Vam Hrvatsko književničko društvo pripravlja u počast 
akademiju, da njom iskaže počast slavom ovjenčanomu 
pjesniku i učenjaku hrvatskomu; samo žali, što poradi 
poznatih prilika ne može nego tek duhom prisustvovati 
ovoj slavi. Matica će hrvatska medjutim živo nastojati, 
da Vam se prvom prilikom na svoj način i kao književ- 
niku i kao mnogogodišnjemu podpredsjedniku ,Matice 
Hrvatske“ oduži. 

Nadajuć se, da ćete eventualno izbivanje ,,Matičinih“ 
odbornika jedino navedenim razlozima tumačiti, molimo 
Vas, da nas.i nadalje smatrate svojim iskrenim štova- 
teljima, koji Vam. vazda i ovaj put oduševljeno kliču: 
Živjeli na mnoga ljeta!“ 

Na ovu čestitku stigao je od g. prof. dra. Fr. pl. Mar- 
kovića upravi ,Matice Hrvatske“ ovaj odgovor: 

.Za odličnu čestitku slavne uprave povodom moje 
šezdesete godišnjice zahvaljujem svom dušom, koja se 
harno odaziva i velikoj počasti i dobrim željam Matičine 
uprave i tihome načinu njihova očitovanja. 

U jednakoj tišini, kod pisaćega stola, želim, da se u 
nastajnih godinah odužujem slavnoj Matici, pa će mi 
sretan biti čas, kadno budem mogao pristupiti Matici i 
reći: ,,Evo, radio sam, pribrao sam i po cvietu i po bielom 
svietu“ nješto ,meda, ne jeda“, i nudim u košnicu Ma- 
tice. Živjela majka Matica i majka domovina! 

U Zagrebu 17. XII. 1905.“ 


O pedesetgodišnjici Jovana Hranilovića pozdravila je 
svečara ,,Matica Hrvatska“ ovim brzojavom : 

»Proslavi Vaše pedesetgodišnjice života i tridesetgo- 
dišnjice književnikovanja i pjesnikovanja pridružuje se ra- 
dostno i odbor ,Matice Hrvatske“ kličući pjesniku »Žum- 
beračkih elegija“: Živio mnoga ljeta. Predsjednik Arnold “ 

Na ovaj pozdrav stiglo je ,Matici“ od g. Jovana 
Hranilovića ovo pismo : 

oScieneći se visoko počašćenim  brzojavnim  po- 
zdravom ,.Matice Hrvatske“ o proslavi petdesetgodišnjice 
moga života i tridesetgodišnjice moga skromnog knji- 
ževnog rada, najtoplije se zahvaljujem i slavnomu odboru 
i dičnomu predsjedničtvu. Uviek sam s najvećom lju- 
bavlju pratio rad dične naše Matice, pak se od svega 
srca radujem njenom sve većem napredku uza sve ne- 
prilike, s kojima joj se je boriti. Neka dragi Bog uzme 
u zaštitu to mezimče našeg naroda, neka ne da, da ra- 
zorni duh vremena naškodi tomu dragomu amanetu pre- 
porodnog našeg doba! 

U Novom Sadu, dne:30. XII. 1905.“ 


Društvo Hrvatskih Književnika. 


Govor Li. Babića-Gjalskoga u ovogodišnjoj skupštini 
Društva Hrvatskih Književnika. — Pošto je govornik kao 
potpredsjednik mjesto bolešću zapriječena predsjednika 
dra. Stj. pl. Miletića otvorio skupštinu, umoli ju, neka mu 
dozvoli, da iznese ,nekoje misli i želje, što mi“, reče, 
,dušu ispunjaju, kad razmišljam o našoj književnosti 1 


njezinim prilikama. Nadam se“, nastavi, unaprijed toj 
dozvoli vašoj, jer kao mnogogodišnji trudbenik i radnik 
u vrtu hrvatske knjige, ja sam uvijek i uvijek s ljubavju 
služio toj knjizi — i vazda nosio u duši želju, da na- 
preduje hrvatska knjiga, zaboravljajući u toj službi sasvim 
na sebe i na svoje interese. I nije me od ove odanosti 
odvraćao ni ma kakav napadaj, ni ma kakove uvrede, 
nisu tu odanost osljabljivale_ni ma koje uskrate podu- 
piranja, ni ma kakova nepriznavanja, zapostavljanja i 
protivnosti sa strane domaćih pozvanih faktora, — nije 
me dapače od te ljubavi k hrvatskoj knjizi i njezinoj za- 
daći oteo niti progon narodnog neprijatelja, u čijoj ie 
ruci bila moja egzistencija! Toj odanosti za hrvatsku 
knjigu dovoljna je bila moja liubav k njoj, potkrijepljena 
priznanjem širokih slojeva naroda i priznanjem izvan do- 
movine. — Ja to ne ističem iz ličnih kojih razloga, nego 
ističem u svrhu, da se vidi i znade, kako i ovo, što ću 
ovdje kazati, izlazi samo iz ljubavi za hrvatsku knjigu, 
to pastorče u našem narodnom životu, a opet — glavni 
temelj i glavnu polugu toga narodnog života. 
Razmišljajući dakle o toj toliko važnoj strani naše 
narodne egzistencije... dolazi mi pred dušu najprije i 
najintenzivnije spoznaja potrebe kulturnog jedinstva medju 
Jugoslavenima. Ovo jedinstvo upravo je conditio sine qua 
non želji i nastojanju, da razvijemo knjigu u materinskoj 
riječi, da osiguramo kulturni život toj materinskoj riječi 
po tome, da osiguramo i svoj narodni individualitet 
— a dalje takodjer, da po tom osiguramo sebi i samo 
sebi svoju rodjenu grudu i njezine plodove! Nije to tek 
misao od jučer. Sasvim davno trepti i žari ta velebna 
spoznaja u svim prosvijećenim duhovima našega slaven- 
skoga juga. Besmrtni velikan-pjesnik Gundulić malo ne 
prije tri vijeka već uzdizao je svojim stihom slavu toj 
spoznaji. Veliki hrvatski probuditelj Gaj u toj je spo- 
znaji našao svu svoju snagu i pod ilirski barjak zvao svu 
slavensku braću na jugu. A Štrosmajer, ova inkarnacija 
naših narodnih ciljeva, narodnih želja i dužnosti — za- 
nosno preuzima iz ruku pokretača narodnog pokreta 
godine 1848. barjak jugoslavenski, da pod žarom velike, 
jedino spasonosne ideje istom ljubavi i istom dobrotom 
dariva i Hrvate i Srbe i Bugare i Slovence — pak osniva 


prvu akademiju znanosti za slavenski jug — i prvo 
sveučilište. Isto veliki narodni srpski apostol, Vuk Ka- 
radžić, sa svojom izrekom: Srbi svi i svuda, — izrazio 


je istinu, što leži u spoznaji jedinstva jugoslavenskog i 
slijedio je glas ljubavi, što ju je za veliku istinu jedinstva 
imao, — pak samo časovita zaslijepljenost može mu 
gornji usklik u grijeh upisati, kao što se takodjer ne 
smije niti može za grijeh uzeti tvrdnja Kvaternikova i 
Starčevićeva, kad su gledali i vidjeli od noričkih Alpa 
do pred vrata Carigrada samo Hrvate. I ova tvrdnja samo 
je iskaz plemenite spoznaje, da smo jedno i isto -— pak 
stoga ih ne smije slijediti ni ma čija osuda — ni ma čija 
mržnja sa strana jugoslavenskih. 

Odavna je dakle medju nama spoznaja našeg narodnog 
jedinstva. No nesretne prilike, nastale dugovječnom naj- 
žalosnijom prošlošću, nisu dopustile niti Gundulićevu slo- 
vinstvu, ni Gajevu ilirstvu, ni Karadžićevu svesrpstvu — 
a ni Starčevićevu svehrvatstvu, da potpuno posluže toj 
spoznaji jedinstva, da pribave pobjedu velikoj prirodnoj 
istini, da smo jedni i isti. Gundulićevo slovinstvo tek je 
moglo obraniti Dalmatine-Slavene od talijanske najezde, 
— Gajev ilirizam i Starčevićevo svehrvatstvo samo pri- 
kupiše razdrobljene i rastrgane Hrvate, a Karadžičevo 
svesrpstvo složilo je jedino raštrkane Srbe. 


Ali tim neuspjehom niti je dokazana neopravdanost 
nastojanja oko tog jedinstva, niti je još manje uzdrmana 
istina, da smo po prirodi jedni i isfi, a najmanje je otklo- 
njena skrajnja potreba, da to jedinstvo na kulturnom 
polju izvedemo. Već sam gore kazao, da je ovo jedinstvo 
conditio sine qua non našeg narodnog opstajanja. Ista 
nužda — ta velika pogibelj, što nam prijeti, nalaže nam 
da se ne zadržavamo kod rješavanja problema o jednom 
i skupnom narodnom imenu. Pustimo si sva četiri imena 

— ta svima su nam draga — pak bez obzira na ta četiri 
imena — na četiri grupe — radimo i nastojmo, da stvo- 
rimo jedno snažno tijelo, čvrstim vezama organizovano, 
— u mjesto današnjih četiriju slabih torza! Samo ovakim 
većim i jačim narodno-kulturnim organizmom možemo 
odoljeti silnoj i moćnoj navali i poplavi... A ta navala 
— ta poplava dolazi od dviju moćnih sasvim nam susjednih 
stranih kultura... Sa sjevera poplavljuje nas njemačka 
knjiga, a sa zapada talijanska. Ne zatvarajmo oči pred 
pogibelju i pred neminovnim rezultatom propasti, ako 
pustimo, kako je dosada .. . U današnjim našim prilikama 
mogli bi i svoga Šekspira i Goethea i Turgenjeva . 
roditi — pa ipak ne bi time za ojačanje naše književ- 
nosti mnogo postigli. Malena područja njihovog čitateljstva 
nisu u stanju, da bi po njima učinila ono, što učine veliki 
narodi. \(Svršit će se.) 


»Savremenik“. Društvo hrvatskih književnika počelo 
je godinom 1906. izdavati mjesečnik pod ovim naslovom, 
no kako Društvo po dosadašnjim pravilima ne može 
izdavati ni časopisa, ni knjig4, nazvan je mjesečnik 
»ljetopisom“. 

Prva dva sveska donose ove radnje: I sv. S. Ks. 
Gjalski, Ples u ,Narodnom Domu“ (iz djela ,Za mate- 
neka riječ“) ; dij. Šurmin, U spomen fra Grga Martića; 

Begović, Dvorovi mog života (Piesme iz Knjige 
Suneasje I. Kosor, Miloš i Srebrna; B. Livadić, Vjenceslav 
Novak; M. Spicer, Umjetnost i stidljivost; Dr. K. Horvat, 
Pjesni duhovne B. Kašića; Dr. F. D. Marušić (Drniš), 
Naše tugovanje; V. da Filicaia, Janu Sobjeskomu 
(prijevod pjesme s bilješkom od dra. V. Lozovine); M. 
Lisičar, Život i ljudi (ertica) Zofka Kveder-Jelovškova, 
Crna noć; Ivan Kozarac, Susret s prošlošću (pjesma); 
A.G. Matoš, Solo varijacije; Dr. R. Horvat, Hrvatska 
istorijografija 1900 - 1904 (popis mauloh — Književnost. 
— Bilješke. — Društveni rad. .sv. Branko Vodnik, 
Franjo Marković; M. Ogrizović, Sujet: Iv. Krnic, Bernard 
Schaw kao dramatičar; Dr. M. Domjanić, Život (pjesma); 
M. Sabić, Sveljudski barjak (pjesma iz zbornika .San i 
Java“); Božo Lovrić, Impromptu (pjesma); Kršnjavi, 
Dante i njegov prijatelj Jevrej Manočllo ; Andr. Muči: 
nović, Jutra; D Gruber, Zavjera protiv Dubrovnika. 
— Književnost. — Bilješke. — Kazalište. 

Mi ćemo se na ove radnje osvrnuti, a već u ova 
dva broja ,Glasa“ bilježimo i odbijamo najkrupnije na- 
vale na ,,Maticu Hrvatsku“. Ove navale u ljetopisu 
Društva hrvatskih književnika nikako ne potvrdjuju 
tvrdnje podpresjednika toga poštovanoga Društva: da 
ono nije sudjelovalo i da ne sudjeluje u sporu većine 
knjiženika s ,Maticom Hrvatskom“. 


Matica Slovenska. 


Knjige ,,Matice Slovenske“ za godinu 1905.: 1. Zbornik 
znanstvenih i poučnih spisov. VII. (Dr. Fr. Ilešič: Kore- 
spondenca dr. Jos. Muršca. — Dr. Janko Šlebinger: 
Slovenska bibliografija). 2. Dr. Franc Simonič: Slo- 
venska bibliografija III. sv. 1. del: Knjige (1550— 1900). 
— 3. Slovenske narodne pesmi. 4. snopič. (Ur. Dr. K. 
Štrekelj). — 4. Dr. Jos. Vošnjak: Spomini. 1. — 5. Anton 
Knezova knjižica. XII. (Ivan Cankar: Potepuh Marko in 
kralj Matijaž. — Isti: V mesečini. — Jos. Kostanjevec. 
Brez zadnjega poglavja.) — 6. W. Shakespeare; Beneški 
trgovec, poslovenil Oton Zupančić. (Prevodi iz svetovne 
književnosti. II) 

Sveza Matice slovenske s hrvatskom. — ,,Matica Slo- 
venska“ upravila je dne 25. siječnja 1906. na ,,Maticu 
Hrvatsku“ ovaj dopis: 

»Odbor ,Slovenske Matice“ je v svoji 141. seji dne 
18. tm. po nasvetu knjižnega odseka sprejel sledeči 
predlog: 

»Slovenska Matica“ izda na svoje troške vsako leto 
med svojimi publikacijami (torej za vse svoje društvenike) 
po eno slovensko knjigo“. 


To se daje slavnemu predsedništvu v prijazno ved- 
nost in eventualno uvaženje kot odgovor na cenjeni 
ondotnji dopis z dne 29. malega srpana lani“. 


Hrvatsko Kazalište. 


Honorari hrvatskih dramatičara. Češko književničko 
društvo ,,Ma;“ normiralo je takse, kojima bi praško ,Na- 
rodno Divadlo“ imalo honorirati češka izvorna djela. 
Za premijeru veće originalne drame traže 400 K, za re- 
prizu 200 K, a za sve ostale predstave po 7"% od cjelo- 
kupnog dobitka. Za premijeru velike opere traže 600 K, 
za reprizu 300 K, a za sve ostale predstave po 9"/,. 

Ove su brojke vrlo zanimive, te same sobom nameću 
uporedbu s honorarima naših dramatičara, koji su prema 
svojoj osnovnoj nagradi kud i kamo bolje plaćeni nego 
češki, makar 7% kasnijih tantijema u znatno većem praš- 
kom kazalištu (uz jamačno češće reprize) nadmašivalo 
hrvatske honorare. U ovoj stvari naime ne valja smet- 
nuti s uma, da je i češki narod i češka literatura mnogo 
jača od naše. 

Naši dramatičari dobivaju redovno 50" od prihoda 
prvih dviju predstava, a od narednih još po 10% tan- 
tijemA. Tako je primjerice g. Gjuro. Prejac za dramati- 
zaciju Šenoinog romana Seljačka buna“ dobio 931 K 
49 £, što bi sa 10%, tantijema od treće predstave (61 K 
31 f) iznosilo gotovo okruglih tisuću kruna. Budući pak 
da će se »Seljačka buna“ pouzdano održati na repertoiru 
kao lijepo i dobro pisano pučko djelo, koje će se svake 
saisone moći barem jedanput ili dvaput davati, to će 
dramatizator imati neku stalnu — ,godišnju rentu“, pa 
makar ona i ne bila bog zna kolika, al tek je renta, pa 
možemo hvaliti boga, da smo već i do toga došli. 

Nego, primio sam se pera, da u istoj Stvari nabacim 
jedno konkretnije pitanje, koje zasijeca, koliko u interes 
svakog pojedinog dramatičara, toliko i u interes kazališta. 

Meni se čini, da se sa ono 50%, što ih dobivaju 
domaći naši pisci od čitavog prihoda prvih dviju pred- 
stava, u većini slučajeva čini velika nepravda kazališnoj 
blagajni, a moglo bi čak služiti i nesolidnom razvitku 
same dramske književnosti. Evo zašto. Moglo bi se naći 
(a možda se već i našlo) literarnih spekulanata, koji 
bi — samo da izvuku što veći šićar — sjeli, te napisali 
kakovu nedostojnu lakrdiju, koja bi već svojim vašarskim 
naslovom mogla dvaput dupkom napuniti kuću. Treći 
put se možda djelo ne bi smjelo više ni davati Pisac 
bi svoju hiljadarku turnuo u džep i otfićukao asfaltom 
u grad, a moralni i financijalni manjak dobrostivo pre- 
pustio — kazališnoj upravi. Koliko puta se već dešavalo, 
da je uprava sa silnim troškom opremila domaći komad 
(ta ,historijske“ drame na dnevnom su redu), tako da 
sa ono 50 postotaka, što njoj prepuštaju pisci, ni iz- 
daleka ne može podmiriti ni najglavnijih izdataka, što 
ih je ona uložila u samu inscenaciju. Do treće predstave, 
kako rekosmo, često ne dolazi. Facit? Da kazalište s ve- 
ćinom domaćih drama štetuje. Ima ih doduše, koji kažu: 
pa kazalište je tu, da potpomaže hrvatske pisce Dobro, 
dobro! Ali, recimo, da se hrvatska dramatika i u na- 
predak stane ovako blagoslovno razvijati kao što se 
taktično razvija, pa da se mjesto deset uzme donositi 
na pozornicu svake godine po dvadeset domaćih noviteta. 
Sta onda? Hram hrvatske dramatike morao bi financijalno 
nazadovati u istom razmjeru, u kojem domaća produkcija 
uzme napredovati. Došao bi na najveću žalost samih 
dramatičara — na bubanj, ili bi se krivnjom upravo hr- 
vatskih pisaca vječito borio s novčanim kalamitetima. 

Već se iz ovih fakata vidi, da u ovoj stvari nešto 
nije zdravo ili barem nije pravedno. 


Evo me s prijedlogom. 

Neka se uredi dogovorno s piscima, da svaki hrvatski 
dramatičar dobiva uvijek, od prve do posljednje pred- 
stave svoga djela — po 20 do 25% čistog dobitka. 

Time će jednim udarcem biti povoljno riješeno ovo 
pitanje za obje stranke. Dobar pisac bit će još bolje 

honoriran nego dosada, a lošiji dobit će primjerenu na- 
gradu za svoj posao. Upravi pak narodnog kazališta ne 
će se moći nz sa koje strane prigovoriti, da bolje hono- 
rira slabije pisce nego što njihova djela zaslužuju. 

Da će uspjelije drame zaista biti bolje honorirane 
nego dosad, evo konkretnog primjera. Dramatizator ,,Zla- 
tarova zlata“ dobio je dosad' na tantičmama 1942 K 40 f, 
jer je imao od prve dvije predstave po 50%, a od ostalih 
10%. Da mu je ugovor složen po 25% za sve predstave, 
dosad bi mu tantičme nadmašile svotu od 2500 K. 

Istina, da će u ovom slučaju kazališna uprava proći 
kraćih rukava, ali ne valja zaboraviti, da će se uprava 
po ovim novim ugovorima lakše odlučivati na češću i 
bolju opremu i davanje domaćih stvari, jer joj ne će 
vječito stajati za vratom bojazan, da previše ulaže u 
stvari, koje joj i tako rijetko kada donose doličan prihod, 
da uzmogne udovoljavati najprečim potrebama, te ulo- 
žene investicije i dnevne troškove podmirivati. 

Dakako, da bi se i ovdje kao u svim ljudskim po- 
slovima imala provesti jedna uiinjena i pravedna din- 
stinkcija. Djela od najviše literarne vrijednosti — a la 
.Dubrovačka trilogija“ od Ive Vojnovića — .ne bi bila 
dostojno honorirana ni sa 50, a kamo li sa 25 postotaka. 
Ove stvari naprosto malen narod i jedino kazalište ne 
može naplatiti onako, kako zaslužuju. U tom bi upravi 
kazališnoj stajale nevezane ruke, da po svojoj moguć- 
nosti honorira i opremi djelo što bolje, ne obazirući se 
na blagajnički iskaz, koji je kod velikih literarnih djela 
redovno mršaviji nego kod najneliterarnijih. 

.Ja mislim, da se ovom mom prijedlogu nitko iz 
književničkih krugova ne će moći pravedno oduprijeti, 
a mislim, da ni zemaljska vlada ne bi bila nesklona ure- 
gjenju ovoga pitanja na izloženoj osnovi. dr. A. 


. »Seljačka buna“ od Gj. Preica. Posljednjih je dana 
mjeseca. siječnja pij dramatizacija Šenoina_ro- 
mana ,,Seljačka buna“ od Gjure Prejca, marnoga člana 
našega kazališta, s osobitim uspjehom. Nije bila lagana 
stvar primiti se: te dramatizacije. Redovno romani, a 
osobito historijski romani obiluju tako velikim sadr- 
žajem i činom, toliko lic4 utječe u glavnu radnju, tako 
mnogo epizoda i nuzgrednih lica upotpunjuje karakte- 
ristiku vremena i ljudi, da dramatizator treba da bude 
vrlo delikatan u izboru onoga materijala, koji će staviti 
u dramu. ,Juste — milieu“ u tom je slučaju od velike 
važnosti — a baš jei teško pogoditi sve potrebno — a 
da se drama ne otegne, i eliminirati sve nepotrebno, a 
da koješta ne ostane nejasno. Sloboda romanopisca, kome 
stoji na potpunu dispoziciju i vrijeme i mjesto, kod dra- 
matizatora znatno se smanjuje. Karakteristiku pojedinih 
lica podaje romanopisac sam, on će za čas prikazati 
čitav život svoga junaka — dok dramatik mora nastojati, 
kako će se jasna i cijela karakteristika izviti iz djela i iz 
riječi junakovih. 


I sve je te pogibeljne pličine i badove g. Prejac 
sretno prebrodio. Prigovaralo se, da je drama izišla pre- 
duga. Valja medjutim uzeti na um, koliki je to materijal 
spremljen u ono devet slika — i to materijal uvijek 
potreban za razumijevanje slijedećih prizora. Nisu ne- 
potrebni dialozi raširili drame, nema epizoda, koje ne 
utječu u radnju, — ali je sama radnja po sebi tako op- 
sežna i po naravi svojoj apsolutno vezana na dulje 
vrijeme. A opet je ,,Seljačka buna“ vrlo prilična za dra- 
matizaciju, jer dva protivna elementa, objesno plemstvo 
i nevoljno seljaštvo, nalaze toliko dodirnih točaka, da 
i ona dva tri prizora, u kojima ili samo seljak ili samo 


plemić sam stoji, ipak ingeriraju u zajedničku radnju. 
Tahi se ne bavi politikom onoga vremena, jer to ne bi 
moglo nikako utjecati u njegov konilikat sa seljacima. 
Neke su epizode, koje ne utječu u radnju, izostavljene — 
al u romanu imaju posve zgodno mjesto. Mnoge je stvari 
dramatizator na svoju ruku iskrenuo i drukčije poredao — 
dašto samo na korist drami. Prva dva čina ipak pokazuju, 
da je drama sastavljena po romanu. Istina je, za veliku 
ie radnju potrebna i veća ekspozicija — i zato za pravo 
drama počinje tek u posljednjim prizorima drugoga čina. 
Najdramatičnija je svakako prva slika trećega čina — 
pred kapelom i pretposljednja slika — u kapeli. Tu ima 
nekoliko prizora, koji vrlo potresno djeluju: dolazak 
Gjurin i Janin, i prizor na crkvenim vratima. Pretpo- 
sljednja slika gotovo je prepuna radnje: smrt Mogaićeva, 
smrt Drmačićeva, poraz Gregorićev, zakletva, poraz i 
uhićenje Gupčevo, sve to djeluje jedno za drugim. Tihi 
prizori Nožine pred oltarom i Jane nad tijelom još se 
jače ističu od onih jakih pučkih scena. Posljednja slika 
donosi sa sobom dva kontrasta: najživlji dio radnje — 
smrt Tahovu i epski referat o smrti Gupčevoj. Tu su 
živci slušateljevi napeti do skrajnosti. Ovo je napokon 
u historijskoj — pače nešta romantičnoj drami svakako 
bolje, nego da radnja — a prema tome i interes publike 
prema koncu jenja. 

S velikim zanimanjem, upravo kolegijalno, primiše 
naši glumci ,,Seljačku bunu“ i svatko je učinio sve, što 
je mogao. Dvije oponentje figure, Taha i Gupca glumili 
su gg. Rorštnik i Rašković. Ni maskom ni igrom svojom 
nije gospodin Borštnik pokazao intrigana ,,ex ofio“, koji 
je na svijetu da zlo čini, prilike su ga učinile krvnikom, 
on brani svoje, pa tako dolazi u neprestane zadjevice, 
jači je, izaziva otpor i ne misleći, da bi taj mogao pre- 
vršiti granice. Motivi su njegovim nedjelima u prevelikom 

ouzdanju u svoju tobože neslomivu silu. — Gospodinu 
je Raškoviću u toliko. bilo teško, što je tekst nadahnut 
patriotizmom, pisan visokim stilom — što u pripovijesti 
ne smeta, jer ondje djeluje sama Čitaočeva fantazija. Za 
to je valjalo govoriti ta mjesta s velikom rezervom, što 
je gospodinu Raškoviću potpuno uspjelo. Drugi su duet 
stvorili gdjica. Riickova i g Štefanac. Kako su Tahi i 
Gubec jako markirane figure, zastupnici sprotnih principa 
u drami, tako je ovo dvoje nekud: posve pasivno prema 
glavnoj radnji. Sudbina Janina gotovo je posljednji povod 
ustanku, te se javlja neposredno prije same zavjere. Zato 
i Mogaić postaje tragičan tek poslije trećega čina, dispo- 
zicija je onda dosta teška, jer na nj djeluju dva jaka 
motiva: jedan od prije — isti, koji vodi Gupca i druge 
seljake, a drugi: želja za osvetom rad Janine sudbine. 
Ta je dva momenta g. Štefanac vrlo lijepo markirao, baš 
kao i dvije svoje najjače scene: navalu na Bošnjaka i 
smrt. Janina je uloga dvovrsna, ona je najjača realna 
veza u radnji izmed Taha i seljaka. Tri scene sa Tahom, 
pripovijest o Arlandovoj Dori, konac trećega čina i smrt 
Tahova jedne su vrsti, dok ljubav prema Mogaiću, ludilo 
i plač nad Mogaićevim truplom spadaju u drugu vrstu. 
I scene sa Tahom i seljačke scene vrlo su teške, pa 
treba mnogo rutine i mnogo tankoćutnosti, da prikazivač 
u svim tim scenama ne prevrši i da se iz skrajne tragike 
ne izlegne tuj i tamo po koja komična. Gdjica. je Riickova 
svoju delikatnu zadaću briljantno riješila. To se osobito 
tiče prizora u ludilu. Kalmirajući elemenat med ražešćenim 
seljacima figura je popa Babića, koju je g. Dimitrijević 
mirno do kraja proveo, — možda i premirno u pripo- 
vijesti o Gupčevoj smrti. Osobito se istaknuo g. Gerašić 
u ulozi Drmačića. Oštra karakteristika seljačkoga intri- 
gana posve mu je uspjela — a i drugi nosioci manjih 
epizodnih rola uložiše sve sile, da ,Seljačka buna“ izadje 
čim dostojnije pred publiku. Gdja. je Dimitrijevićeva pri- 
kazala vrio vjerno lascivnu i prevrtljivu Lolićku, samo 
bi bilo zanimljivo znati, kako ,,Vespera siciliana“ ili ,,Ca- 
valeria rusticana“ dolaze u Gornju Srubicu — a toaleta 
gdje. Dimitrijević bila je u istinu neka sicilska narodna 
nošnja. Režija bila je posve umjesna, specijalno treba 
spomenuti prizor u mlinu i pred kapelom. —a. 

iz Ljubljane se potaknula misao, da se ove dvije 
narodne proslave spoje te da ih uzmu u ruke obadvije 
naše ,,M stice“, hrvatska i slovenska. Medju odbornicima 
i u upravi ,Matice Hrvatske“ iznesena je na to misao, 
da bi se tom zgodom imao velikim nizom narodnih sve- 
čanosti proslaviti naš narodni preporod, uspjeh narodne 
naše novije književnosti i učvrstiti hrvatsko-slovensko 
bratstvo. U tu svrhu bilo bi najzgodnije, da se priredi 
književna i narodopisna izložba. — O ovoj velevažnoj 
stvari, koja bi nas sve mogla podići, složiti i podati nam 
oduševljenja i snage za dalji rad, mi ćemo u budućim 
brojevima ,,Glasa“ opširno raspravljati. 


Na Obranu. 


»Spor“ većine književnika s ,,Maticom Hrvatskom“. Pri- 
općili smo gra što je o tom ,sporu“ kazao potpred- 
sjednik D.H K., g. Li. Babić, u svojem govoru na glavnoj 
skupštini toga Društva, na ime: da je tu D. H K. nedužno. 

Protiv te tvrdnje stoji činjenica, da su se hrvatski 
književnici, članovi D. H. K., sastajali u prostorijama 
D.H. K. i tu vijećali o izjavama proti ,Matici Hrvatskoj“; 
što više: sam je govornik, g. Lj Babić, predsjedao vije- 
ćanju jednoga odsjeka u D. H.K., a na dnevnom je redu 
bila (i u novinama oglašena) i točka: ,,Matica Hrvatska“. 

O tome, što se književnici, članovi jednoga društva, 
sastaju u svojim prostorijama te vijećaju o prilikama 
kojega drugoga društva, mnijenja su, to je očito, barem 
u nas, različna: jedni misle, da je to u redu (barem 
dok se ne tiče njihova društva), drugi su duboko uvje- 
reni, da to nije nipošto u redu, pa o tom dalje i ne 
ćemo da govorimo. No kako se može poslije ovoga, 
što smo konstatovali, tvrditi, da Društvo Hrvatskih Knji- 
ževnika nije sudjelovalo u ,sporu“ s ,Maticom Hrvat- 
skom“, toga nikako ne razunijemo. 

Mi pišemo ,,spor“, jer za spor ne znamo i ne vidimo 
ga, već vidimo nezadovoljstvo i navale na ,,Maticu Hr- 
vatsku“. Što bi ,uprava“ ,M. H.“ imala učiniti, da to 
nezadovoljstvo i navale prestanu, toga još nije nitko 
kazao; po svem, što mi znamo, ,spor“ bi bio riješen, 
kad bi današnji upravni odbor ,M. H.“ ustupio svoja 
mjesta glavnim nezadovoljnicima. No to ne bi išlo tako 
lako ni onda, kad bi odbor bio voljan to učiniti, jer tu 
ima riječ i glavna skupština ,M. H.“ — Iznese li tko 
drugi način za riješenje ,spora“, mi ćemo to rado pri- 
općiti, jer su navale .na ,Maticu“ prevršile već svaku 
mjeru, pa je već zadnji čas, da prestanu. 


»Potrošene zaklade“. Čitamo u',,Savremeniku“ (1.80 a): 
,U času, kad se sav svijet bori za što veća prava i što 
veću slobodu, uskraćivati u ovakoj“ (,,Matičinoj“) ,,skup- 
štini inteligencije slobodu govora, to je moguće“ (naravski!) 
,samo — kod nas. S time“ (s čime?) ,,su u vezi i neke 
službene izjave. Tako ona, da je zaklada za izdavanje 
narodnih pjesama potrošena na izdavanje ,,Vienca“. (Gdje 
je tu glavna rečenica?) ,,Dok je ,Vienac“ izlazio, nije 
se nikad o tome govorilo, a danas, kad je ,Vienca“ 
nestalo, kaže se, da je on potrošio jednu zakladu! 1 
nitko nije za to pozvao na odgovornost odbora, koji se 
u svojim sjednicama 1903. i 1904. godine — dakle i za 
izlaženja ,,Vienca“ — bavio pitanjem narodnih pjesama.“ 

Ne ćemo da si razbijamo glavu, je li taj zločin, što 
je tu otkriven, u svezi sa ,što većim pravima“, ili sa 
»što većom slobodom“ trošenja novaca, već odmah ka- 
žemo, da je sve ovo pisanje gola besposlica i ljutito za- 
badanje, jer niti je ,Matica Hrvatska“ imala kakvu 
»zakladu“ narodnih pjesama, niti je ima, niti je kakova 
zaklada“ potrošena, niti je o tom dana kakova službena 
izjava. Ljudi, koji se ljute, što im nije dano upravljati 
»Maticom“, morali bi znati barem to, što su ,zaklade“, 
a što su ,nakladnine“, jer bi inače mogli zbilja potrošiti 
koju zakladu. U skupštini ,,Matice Hrvatske“ dne 17./XI1. 
1905. izvijestio je tajnik, da su dohodci od nakladninđ na- 


rodnih pjesama potrošeni na ,Vienac“. A je li se o tom 
kada prije govorilo, to može svatko vidjeti u ,Izvještaju 
Matice Hrvatske“ za godinu 1902. i 1903. na strani 15. 

Kad se ovako piše pod uredništvom bivšega odbor- 
nika ,,Matice Hrvatske“, onda dakako nije čudo, što 
drugi pišu, kako uprava ,,Matice Hrvatske“ zgrće novce, 
mjesto da izdaje knjige, ili kako bi trebalo da ,Matica 
Hrvatska“ plati za jedno djelo ,pet, deset tisuća Kruna“, 
ili da ga nagradi iz dvije, tri zaklade! 


,Pokucalo se na vrata Lisičareva, ali on ne prodaje svoje 
sirotinjske suze Matici ni za skupi novac.“ (, Savremenik“, 
II. 156 6.) — Oni, koji inače prigovaraju upravi ,Matice Hr- 
vatske“, da ne traži dodira s književnicima, sad eto pri- 
govaraju, da je kucala njekomu na vrata. Da je i kucala, 
ne bi to bio nikakav grijeh; ali nije kucala, nego je kucao 
g. Lisičar, što opet nije grijeh. No grijeh je, što je gosp. 
Lisičar kucao, a njegovi prijatelji mogu ovako pisati, — dok 
on šuti veleći, da, ,Boga mi“, nije ni čitao. Jest, g Lisičar 
došao je nedavno u ured k tajniku ,Matice Hrvatske“ i 
priopćio mu, da bi ,,Matici“ dao svoje njeke stvari. Tajnik 
ga odmah upita: ,Kako to, da Vi dolazite k ,,Matici“ — 
iz drugoga tabora?“ — Što je na to odgovorio, neka za 
sada ostane medju nama. Upitao je za honorar, pre- 
dujam. S odgovorom je bio prezadovoljan sudeći po 
usklicima i kretnjama. Rastadosmo se s time, da će za 
mjesec dana donijeti svoje crtice, što li. Kad je izašlo 
ono u ,Savremeniku“ o kucanju na njegova vrata, sretoh 
se snjim u llici, pristupih k njemu i upitah ga: Čujete, 
kako to? — A on bijesan, ljuti se, pripovijeda, govori o 


intrigama — i tako dalje... Bude li potreba, reći ću 
i ostalo. . 
Uz put i ovo: Viče se na ,,Maticu“, da slabo plaća, 


da bi trebalo povisiti honorare. A sad najedanput Lisičar 
»ne prodaje svoje sirotinjske suze , Matici“ ni za skupi 
novac“! Dr. A. Radić. 


Je li to literarno pristoino? U II. svesku ,,Savreme- 
nika“, ljetopisa Društva hrvatskih književnika, piše gosp. 
—r o govoru predsjednika ,,Matice Hrvatske“. Spomi- 
njući gosp. Kosora (156 b) veli gosp. —r, da je to 
onaj književnik, što ga je još pred godinu dana Ma- 
tičin odbornik ironično nazivao ,nekim“. Gosp. —r na- 
pisao je ovim riječima neistinu, a napisao je tu neistinu 
znajući, da je neistina, i koteći je napisati kao neistinu. 
To je jedna od onih neistina, što su se u našoj štampi 
širile u povodu mojega govora u konferenciji ,Matice 
Hrvatske“ 13. studenoga 1904. o ,Zadaći književnosti“, 
a mogle su se širiti u onim novinama, koje nijesu htjele 
priopćiti mojega govora. U tom govoru govorio sam o 
poznatoj rezoluciji nekih književnika, kojom oni ,otkla- 
njaju jednostranu izjavu gospodina predsjednika ,,Matice 
Hrvatske“ — — —“ Govorio sam o nekim književnicima, 
jer tu rezoluciju nijesu potpisali svi književnici. Ističući 
neprestano riječ meki navodnim znakovima (,neki“) su- 
gerirali su protivnici javnomu mnijenju, da govorim o 
književnicima, koji su potpisali rezoluciju, s preziranjem 
kao o ,nekim“ književnicima, Iz teksta mojega govora, 
koji je štampan u izvještaju , Matice Hrvatske“ za upravnu 
godinu 1902. i 1903. (str. 111—120), svatko može vidjeti, 
da ja nigdje ne govorim o ,nekom“ Kosoru ironično, 
jer uopće ni o jednom književniku ne govorim kao o 
nekom“ književniku. Na izvanrednoj glavnoj skupštini 
,Matice Hrvatske“ dne 29. siječnja 1905., gdje sam osvje- 
tljivao metodu svojih kritičara, ispravljam i ovu neistinu, 
kako se to vidi iz štampanoga zapisnika na str. 38, gdje 
velim i ove riječi: ,Kako daleko može doći ovaka su- 
gestija, vidi se najbolje iz toga, što i moj prijatelj Šurmin 
u ,Lovoru“ piše o ,nekim“ književnicima, a to ne mogu 
drukčije protumačiti nego uzimajući, da je i on podlegao 
ovoj sugestiji“. 

Dakle g. —r napisao je neistinu hoteći i znajući, 
da neistinu piše, jer će mi se svakako dopustiti oprav- 
dana supozicija, da je g. —r, kojemu je toliko do na- 
pretka ,,Matice Hrvatske“, da rad njezin podvrgava svojoj 
kritici, čitao izvještaje o radu ,Matice Hrvatske“. 


Glas Matice Hrvatske 

Medjutim meni ne bi bilo ništa čudnovato, da gosp. 
kritičar Savremenikov nije ni čitao izvještaja Matičinih. 
jer bi to bilo posve u skladu s njegovim kritičarskim 
postupanjem, kad piše kritiku o govoru predsjednika 
dra. Arnolda, a govora toga nije slušao, jer ga nije bilo 
na skupštini medju neknjiževnicima, kad je on književnik, 
a nije ga ni mogao čitati, jer još nije ni štampan! To 
bi bilo upravo u lijepom skladu s metodom gosp. —r, 
koji se od čuda kameni, da bi netko mogao ironički 
nazvati ,nekim“ književnikom Kosora, a isti sastavak, 
u kojem se o tom govori, nije drugo nego upravo ne- 
pristojno ironiziranje profesora filozofije i književnika 
Arnolda. Dakle Arnold se smije ironizirati, a Kosor se 
ne bi smio! Medjutim ovo ironiziranje nije samo 1e2- 
pristojno, nego u svojoj uzvišenoj pozi prema poznatoj 
francuskoj rečenici izlazi upravo smiješno, ako pomislimo, 
da gosp. —r sa svoje visine govori o gosp. Arnoldu kao 
,neestetičaru“, dok on sebe svakako drži estetikom i 
zvanim sudijom u estetičkim pitanjima, ali za taj svoj 
poziv nema drugoga temelja nego taj, što ima diplomu 
doktora filozofije, koju mu je nedavno izdao i sadašnji 
.neestetičar“ dr. Arnold, pred kim je naš kritik imao 
pokazati svoje znanje iz — estetike! 

Neka odluče poštovani čitatelji, nije li najblaža riječ, 
kojom možemo krstiti ovako postupanje, — ,literarna 
nepristojnost“. Dr. S. Bosanac. 


»Najveće naše književno društvo nema za buduću godinu 
nijedne knjige“ — piše njetko u .,Savremeniku“ (Il. 156 6). 
To najveće društvo — to je ,Matica Hrvatska“. — Tko 
je bio na glavnoj škupštini ,,Matice Hrvatske“ dne 17./XI1. 
prošle godine, mogao je čuti, kako je tajnik izvijestio, 
da ,,Matica Hrvatska“ ima u sebe 23 rukopisa, od kojih 
bi se moglo upotrijebiti njih 14 (četrnaest: dva epa, jedan 
roman, tri drame, dva prijevoda iz ruskoga, četire iz- 
vorna poučna djela i t. d.). To je bilo i u novinama. 

Neka ,Ljetopis Društva hrvatskih književnika“ samo 
nastavlja ovako lijepo dalje. To je ,opozicija ozbiljnih 
književnika“. 

Društvu Hrvatskih Književnika poslao je dne 3. veljače 
0. g. prof. dr. S. Bosanac, član književno - umjetničkoga 
odbora ,Matice Hrvatske“, ovo pismo: 


Slavni odbore! Društvo hrvatskih književnika u 
Zagrebu imalo bi svakako biti vrhovnim čuvarem lite- 
rarne pristojnosti u našoj domovini. Budući da se u 
ljetopisu toga društva ,Savremeniku“ šire o ,Matici Hr- 
vatskoj“, koja je ipak neka kulturna institucija naroda 
hrvatskoga, neistine, za koje urednik dobro zna, da su 
neistine, i budući da se u tom organu o radu Matiči- 
nom govori načinom, koji se protivi najprimitivnijim 
načelima pristojne kritike, to mi je čast izjaviti, da ne 
mogu više biti u kolu ovoga društva, pa zato molim, 
da me slavni odbor izvoli brisati iz broja pravih članova 
društva hrvatskih književnika“. 


Ad perpetuum memoriam. Posljednje dvije tri godine 
pisalo se u našem novinstvu koješta o ,Matici Hrvat- 
skoj“ i njezinu odboru. Naročito su se neki dnevnici u 
tom pogledu znatno isticali. Da dojdući naraštaji do- 
znadu, s kakvim se je svijetom morao odbor za opstanak 
Matice boriti, pribrat ćemo u našem listu po mogućnosti 
sve te spomenike, da se vidi, kakvoga je u naše doba 
bilo novinstva po ozbiljnosti, rodoljublju, poštenju. Ovako 
u našem listu pribrani bit će ovi tužni spomenici zgodna 
gradja ne samo za budućega literarnoga historika, nego 
osobito za onoga, tko bude tražio uzroke današnjoj 
našoj mizeriji. 

»Novi List“ (2. veljače 1905.) piše medju ostalim: 

.... Matica više nije ono, što je bila, ona je tek 
jedno ime, jedan plašt, jedan fond novaca, koji zauzeše 
ljudi, protivni pravom patriotizmu, napredku i loyalnosti 
prama dosadanjim najzaslužnijim književnicima . . . / zato 
treba, da u istinu nezavedeno novinstvo i narod... otvo- 


reno odbije Maticu, da joj uzkrati svoju podporu. Radi 
se lih o borbi proti jednoj do juče narodnoj i financi- 
jalno moćnoj organizaciji, koju uzeše u posjed neprija- 
telji slobode, na najneloyalniji način, koji odaje prave 
Khuenovske duše ... Glavno je, da se jednom za uviek 
sprieči neuspjenom današnje Matice ovakva Lezočnost 
reakcionarnih elemenata“. 

Godinu i 14 dana iza ovoga (16. veljače 1906.) piše 
isti list: Antonije Radić pisao je nedavno, da je ,Ma- 
tica“ izgubila nekoliko stotina članova prinosnika, jer 
da je skoro cielo novinstvo pozivalo na bojkot ,,Matice 
Hrvatske“. Ovakva nepristojna uvrieda pada sama po 
sebi, jer je nemoguće, da bi hrvatsko novinstvo htjelo 
uništiti prvo hrvatsko kulturno družtvo“. (,/ zato treba 
da u istinu nezavedeno novinstvo i narod... otvoreno 
odbije , Maticu“, da joj uzkrati svoju podporu.“) ,Kriti- 
kovati jalovi rad ,,Matičina“ odbora ne znači nipošto 
pozivati na bojkot ,,Matice Hrvatske“.“ 

(Odbiti ,,Maticu“, uskratiti joj svoju potporu, raditi 
za neuspjeh današnje ,,Matice“ — to ne znači bojkoto- 
vanje, to ne znači htjeti uništiti prvo hrvatsko kulturno 
družtvo!) 

»Savremenik“ piše: ,Prva knjiga ,Hrvatskog Kola“ 
veoma je slaba. Rese je samo slike naših umjetnika 
(koji će u buduće — nadamo se — biti solidarni s hr- 
vatskim književnicima), pa radnje Skerlića i llešića, kojih 
više ne ćemo vidjeti u ovome kolu, napokon zapamćenja 
dra. Kršnjavoga i Klaića, .. ali jamačno se ni Kršnjavi 
EAK ne osjeća u ovom književnom krugu“. (1906. II. 

a. 

»Najinteresantnija je situacija u ,,Hrv. Kolu“_ vrlog 
našeg literarnog istoričara Ivana Milčetića prema Ch. 5e- 
gviću; pr se otimao već ove godine, da ne radi za 
almanak .. “ (1906. H 157 b. 

»Spomenuo je doduše“ (,Matičin“ tajnik u glavnoj 
skupštini) studiju dra. Skerlića ,,Mlada srpska pesma i 
pripovetka“ — ali to će biti zabuna, jer uvaženi srpski 
kritičar ne bi mogao voditi akciju s hrvatskim književ- 
nicima i u isto vrijeme raditi protiv njihovih težnja.“ 
(1906. II. 156 b.) (Nastavit će se.) 

Gospodinu M. S. na Sušaku. Pitate nas: Zašto uprava 
»M. H.“ nije ,Novomu Listu“ poslala ovogodišnja izdanja ? 
Naprosto zato, jer nije dužna, da to čini. Razlozi, s kojih 
bi mogla ili morala poslati knjige rečenomu listu, mogli bi 
biti ovi: 

1. Ustanova društvenoga pravilnika; — ali takove 
ustanove u pravilniku nema. 

2. Zaključak društvene skupštine ili odborske sjednice ; 
— ali ni toga nema. 

3. Poštovanje prema štampi. To poštovanje iskazuje 
Uprava ,M. H.“ čitavoj štampi; ali kako je ,,Novi List“ 
iznimka u našoj štampi, — čini uprava ,,M. H.“ takodjer 
iznimku s njime. 

4. Interes. Uprava šalje društvena izdanja novinama 
i zato, da ih oglase i eventualno preporuče, ako mogu ; 
ali nipošto zato, da ih i ne oglase, već naprosto izgrde, 
i ne zagledavši u njih. 

5. Strah. Uprava ,,M. H.“ radi savjesno po svom naj- 
boljem znanju, pak se ne boji nikoga, a najmanje ne- 
moćnoga gnjeva ,Novoga Lista“. 

U ostalom izvolite pročitati ono Ad perpetuam me- 
moriam, pa recite, ne bi li svaka institucija, a nekmoli 
institucija, kakva je ,,M. H.“, zaslužila svačiji prijezir, 
kad bi svoje edicije poslala na dar ili na preporuku no- 
vinama, koje o njoj pišu onako, kako piše »Novi List“. 


meg Gospodu povjerenike, koji su primili Mati- 
čine knjige, molimo ovime, da za raspačane knjige 
novac odmah šalju, a one, koji do sada nisu knjiga 
naručili, da to učine što prije. 


: Izdaje »Matica Hrvatska“. 


Za uredništvo odgovara Dr. Ante Radić. 


Tiska I. hrvatska radnička tiskara. 


STIDNE 


atska štedionica 


=>"u Zagrebu 


Prva hrv 


podijeljuje osim običnih hipotekarnih zajmova 


m oint o 00 i Ža12 Oo. kem zime 
mr na amortizaciju 


x! 
do polovice po njoj ustanovljene procjenbene vrijednosti U gdplatu na U, 5, 30, 35, M, 45 ili 50 godina. 
g Pa i O i ETE IRENE 


Nadalje podijeljuje u gradovima temeljem gradjevnih nacrta i troškovnika takodjer na amortizaoiju 
gradjedne Vjeresije na najamne kuće 


dobrojive zajmoprimcu prema napretku gradnje u više obroka. 
I ovakav amortizacioni zajam može hipotekarni dužnik u svako doba, nakon 6-mjesečne otpovjedi pod= 


miriti i prije ustanovljenog a roka, budi u cijelom ostatku, budi u dionom iznosu. Molbama za zajam, 
upravljenim u obliku jednostavnoga pisma izravno na štedionicu, valja priložiti : 


Kod zemljištnoga posjeda: ' Kod najamnih kuća: 
1. jelen zemljišni izvadak; | 1. Ovjerovljeni zemljišni izvadak ; 
2. Ovjerovileni katastralni posjedovni list; 2. Ovjerovljenu valovnicu o dohodku kuće; 
3. Poreznu knjižicu. \ 3: Poreznu knjižicu i 


\ 4, Policu osjeguranja kuće proti požaru. 
Potanje upute daje štedionica u najkraćem roku. 


Hrvatsko-slavonska zemaljska 


HIPOTEKARNA BANKA 


U ZAGREBU 


, podijeljuje osim dosadanjih 4'/%%-n.h amortizacionih zajmova takodjer i 


19), hipotekurme zujmove na zemijišni posjed 1 kuće “sees vocni 


a u većim gradovima na temelju doprinijeti se imajućih gradjevnih nacrta i troškovnika i 


1%, hipoteherne zajmove kuo eruljevne UJEKESIJE «ose: e saociacu 


Obično otplatno vrijeme jest kod zemljišnog posjeda 50, a na kuće 35 godina; uvažit će se po mogućnosti i želje 


“stranaka glede kraćeg ili duljeg otplatnog roka. Molbenicama za zajam, koje se neka poput jednostavnog pisma na 


banku uprave, imadu sliedeče isprave priležati: 


m indn+ 1- Ovjerovfjeni tovni izvadak. 3.P a knjižica ili uredovna svjedočba o izravnom: 
Kod zemljišnog posjeda; 2: Ovjerovijeni katastralni posjedovni list E Roi hagosjeaGjanN a AE 


i 1 1 il \ ( . 1. Ovjerovljeni gruntovni izvadak. 3. Porezna knjižica. 
0 najam U i 2. Ovjeroljena valovnica o dohotku kuče. 4. Polica o osiguranju kuće protiv štete od požara. 
Hipotekarnom dužniku stoji na volju, da može zajimovnu glavnicu iza prediduće 6-mjesečne otpovjedi, i prije 
izminuća ustanopljenoga roka, budi u cielom, budi pako u djelomičnom iznosu, uz naplatu za taj slučaj usta- 
novljenih pristojba, podmiriti. : sti 3 
Zajmoprimac imade platiti u ime godišnjine (anuitete): 
kod 4%-nih zajmova na 50 godina . . . < 5% kod 4",%-nih zajmova na 50 godina... 535% 
»  4%-nih " 2» 35 » <. 560% »  HeYe-Nih » " 35 " +. 585% 
Kod 4'/,%-nih zajmova dobrojit će se založhice u potpunom iznosu (al pari), ne će dakle s ovoga na- 
slova biti nikakav odbitak. U toj godišnjini sadržani su kamati i otplata glavnice, 
Obširni prospekti stoje na raspolaganje. 


